
Text rozhodnutia
Súd: Krajský súd Trnava Spisová značka: 9Co/130/2017 Identifikačné číslo súdneho spisu: 2111207482 Dátum vydania rozhodnutia: 24. 04. 2018 Meno a priezvisko sudcu, VSÚ: JUDr. Bibiána Ťažiarová ECLI: ECLI:SK:KSTT:2018:2111207482.2 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky senátu: JUDr. Bibiána Ťažiarová a sudcov: JUDr. Martin Holič a Mgr. Renáta Gavalcová, v právnej veci žalobcov: 1/ J. H., nar. X.XX.XXXX, bytom Rakúska republika, O., K. XX/X, 2/ S. H., nar. X.X.XXXX, bytom Rakúska republika, O., K. XX/X, 3/ maloletý S. H., nar. XX.X.XXXX, bytom Rakúska republika, O., K. XX/X, zastúpeného žalobcami 1/ a 2/, všetci zastúpení advokátom: Mgr. Marek Para, so sídlom Bratislava, Šancová 48, proti žalovaným: 1/ W. R., nar. X.X.XXXX, bytom T., S. XXXX/XX, zastúpeného advokátkou: JUDr. Andrea Vladárová, so sídlom Žilina, Veľká Okružná 17, 2/ Allianz-Slovenská poisťovňa, a.s., IČO: 00 151 700, so sídlom Bratislava, Dostojevského rad 4, o náhradu nemajetkovej ujmy v peniazoch, na odvolanie žalobcov 1/, 2/, 3/ - proti výroku I., II., III., IV., V., na odvolanie žalovaného 2/ proti výroku I. a VII. rozsudku Okresného súdu Trnava č. k. 21C/15/2011- 618 zo dňa 19.10.2016, takto r o z h o d o l : I. Odvolací súd odvolanie žalobcov 1/, 2/, 3/ voči I. výroku napadnutého rozsudku súdu prvej inštancie o d m i e t a. II. Napadnutý vyhovujúci I. výrok vo vzťahu k žalovanému 2/ a napadnutý zamietajúci II. výrok p o t v r d z u j e. III. Napadnuté III., IV. a V. výroky m e n í tak, že žalobkyni 1/ priznáva voči žalovaným 1/ a 2/ nárok na náhradu trov konania v plnom rozsahu z prisúdenej sumy 8.000,- Eur (III. výrok), žalobcovi 2/ priznáva voči žalovaným 1/ a 2/ nárok na náhradu trov konania v plnom rozsahu z prisúdenej sumy 4.000,- Eur (IV. výrok), žalobcovi 3/ priznáva voči žalovaným 1/ a 2/ nárok na náhradu trov konania v plnom rozsahu z prisúdenej sumy 7.000,- Eur (V. výrok). IV. Napadnutý VII. výrok p o t v r d z u j e. Žiadna zo strán n e m á právo na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie I. výrokom uložil žalovaným 1/ a 2/ zaplatiť žalobkyni 1/ sumu 8.000,- Eur, žalobcovi 2/ sumu 4.000,- Eur a žalobcovi 3/ sumu 7.000,- Eur, všetko do 3 dní od právoplatnosti rozsudku, pričom plnením jedného z nich zaniká v rozsahu tohto plnenia povinnosť druhého, II. výrokom vo zvyšku žalobu zamietol, III. výrokom uložil žalobkyni 1/ zaplatiť žalovanému 1/ a žalovanému 2/ náhradu trov konania v rozsahu 84%, IV. výrokom uložil žalobcovi 2/ zaplatiť žalovanému 1/ a žalovanému 2/ náhradu trov konania v rozsahu 92%, V. výrokom uložil žalobcovi 3/ zaplatiť žalovanému 1/ a žalovanému 2/ náhradu trov konania v rozsahu 86%, VI. výrokom nepriznal štátu náhradu trov konania, VII. výrokom uložil žalovanému 2/ zaplatiť súdny poplatok za podaný návrh vo výške 390,50 Eur do 3 dní od právoplatnosti rozsudku Okresnému súdu Trnava. 2. Rozhodnutie súd prvej inštancie odôvodnil právne aplikáciou ust. § 11, § 13, § 415, § 422 ods. 1, § 438 ods. 2, § 441, § 511 ods. 1, § 121 ods. 3, § 517 ods. 1, 2 Občianskeho zákonníka, § 4 ods. 1, § 15 ods. 1 zákona č. 381/2001 o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov (ďalej len zákon o povinnom zmluvnom poistení), § 5 ods. 1, § 6 zákona č. 215/2006 Z. z. o odškodňovaní obetí poškodených násilnými trestnými činmi, s poukazom aj na procesné ust. § 255 ods. 2, § 155 ods. 1, 3, článku 4 ods. 1, 2, § 258, § 259 Civilného sporového poriadku, § 2 ods. 1 písm. a), § 2 ods. 2, § 4 ods. 2 písm. j) zákona č. 71/1992 Zb. o súdnych poplatkoch, § 7 ods. 1, položky 7b písm. b) Sadzobníka súdnych poplatkov. 3. Súd prvej inštancie uzavrel, že je viazaný právnym názorom krajského súdu, ktorý vo svojom uznesení vyslovil aj to, že obaja žalovaní sú pasívne legitimovaní. Nemohol prihliadnuť na rozhodnutie Najvyššieho súdu SR sp. zn. 3Cdo 301/2012, pretože nie je rozhodnutím v tejto veci a z tohto dôvodu ním nie je viazaný. Odvolací súd sa stotožnil s rozhodnutím súdu prvej inštancie o miere spoluzavinenia žalovaného 1/ a neb. chodkyne p. C. a to u každého na 50 %, nakoľko v prvom rade bolo technickou príčinou dopravnej nehody nesprávne konanie chodkyne p. C., avšak na strane druhej mohol žalovaný 1/ zabrániť nehode správnou technikou jazdy a to včasným intenzívnym brzdením a zastavením vozidla ešte pred nebezpečným prierezom vozovky, načo mal žalovaný 1/ dosť času a k nenapraviteľnému následku by nebolo došlo. V konaní bolo nesporné, že žalobcovia 1/, 2/ zverili maloletú R. v tom čase vo veku 5 rokov starej matke, ktorá mala na ňu dohliadať počas návštevy maloletej. Na pokyn starej matky vstúpila maloletá spolu so starou matkou do vozovky a následne pri dopravnej nehode obe zomreli. Okresný súd sa stotožňuje s argumentáciou žalovaného 1/, že maloletá vzhľadom na svoj vek nemohla posúdiť dôsledky svojho konania a za jej nesprávne konanie ako maloletej osoby bola plne zodpovedná stará matka p. C.. V konaní však bolo preukázané, a potvrdené aj odvolacím súdom, že nehodu spoluzavinila stará matka a zároveň bola preukázaná aj vina žalovaného 1/, ktorý mohol nehode zabrániť správnou technikou jazdy a to včasným intenzívnym brzdením. Preto okresný súd priznal žalobcom náhradu nemajetkovej ujmy aj vo vzťahu k maloletej R., avšak s prihliadnutím na spoluzavinenie starej matky určil primeranú výšku nemajetkovej ujmy, nakoľko žalobcovia by si svoj nárok mohli uplatniť aj voči starej matke, ak by nebola zomrela pri nehode. 4. Žalobcovia 1/, 2/ a 3/ žiadali priznať každý za každé úmrtie 33.194,- Eur, t.j. každý sa v konaní domáha zaplatenia sumy 66.388,- Eur, teda spolu 199.164,- Eur. Občiansky zákonník maximálnu ani minimálnu výšku zadosťučinenia neupravuje, upravené je iba to, že zadosťučinenie musí byť primerané, rozhodujúca je závažnosť ujmy a okolností, za ktorých k neoprávnenému zásahu došlo. Zmyslom zadosťučinenia nie je byť zábezpekou, zdrojom obživy ani náhrady príjmu, logicky nemôže viesť k neprimeranému obohateniu. V prípade smrti žiadne zadosťučinenie vrátane finančného nemôže skutočne vzniknutú ujmu, akou je smrť nahradiť, zmyslom právnej úpravy je túto len zmierniť. Žiadna peňažná čiastka teda ani „nízka“ ani „vysoká“ nemôže byť dostačujúcim ekvivalentným prostriedkom ochrany osobnosti v takomto prípade. Pre určenie výšky primeraného finančného zadosťučinenia sú stanovené dve kritériá, z ktorých musí súd vždy vychádzať - a to závažnosť vzniknutej nemajetkovej ujmy a okolnosti, za akých došlo k neoprávnenému zásahu. 5. Z vykonaného dokazovania vyplynulo, že k dopravnej nehode došlo v dôsledku nedbanlivostného protiprávneho konania žalovaného 1/, ktorý do nehody viedol bezúhonný život, priamo po nehode poskytoval prvú pomoc maloletej. V krátkom čase po nehode sa preukázateľne dvakrát písomne ospravedlnil a vyjadril úprimnú ľútosť žalobcom, pričom ponúkol i osobné ospravedlnenie, následne vyjadril ľútosť aj osobne a to na pojednávaní v trestnom konaní a aj v civilnom. Po nehode im zaplatil 1.000,- Eur na zmiernenie ich útrap. Preukázateľné výdavky žalobcov v súvislosti s dopravnou nehodou im boli zaplatené žalovaným 2/ v rámci poistného plnenia z povinného zmluvného poistenia motorového vozidla. Pri určovaní výšky náhrady nemajetkovej ujmy okresný súd zohľadnil vo vzťahu k nárokom súvisiacim so smrťou p. C. jej spoluzavinenie, ktoré ustálil vo výške 50%. 6. V tomto prípade tragické, náhle a neočakávané úmrtie dvoch členov rodiny zasiahlo žalobcov takým spôsobom, že následky sú neodvrátiteľné a trvalé. Konaním bolo preukázané, že pred nehodou rodina žila usporiadane, harmonicky, bola citovo navzájom previazaná a súdržná. Po nehode sa najsilnejšie prejavovali jej dôsledky na žalobkyni 1/, nakoľko naraz stratila dcéru vo veku 5 rokov a zároveň matku vo veku 54 rokov. Dcéra sa jej narodila až po absolvovaní liečenia, od narodenia vyžadovala väčšiu starostlivosť ako jej dvojča - žalobca 3/, vzhľadom na jej zdravotný stav. Bolo preukázané, že žalobkyňa 1/ mala so svojou matkou veľmi dobrý vzťah, keď mala len matku, otec zomrel v detstve a má i naďalej dve sestry. Zdravotný stav žalobkyne 1/ bol po nehode natoľko zhoršený, že bola v trvalej starostlivosti lekára, brala dlhodobo denne lieky, i keď sa jej neskôr opätovne narodili dvojčatá dňa XX.X.XXXX, teda necelých 14 mesiacov po nehode. Vzhľadom na svoj psychický a fyzický stav nebola schopná celodennej starostlivosti o novorodencov a žalobcu 3/ bez pomoci iných osôb. Od 4/2010 do 5/2012 jej so starostlivosťou o deti vypomáhala pracovníčka opatrovateľskej služby. Žalobkyňa 1/ podala po nehode návrh na rozvod, ktorý stiahla. Uvedené skutočnosti boli preukázané aj svedeckými výpoveďami sestier žalobkyne. V časti nárokov uplatnených žalobcom 2/ okresný súd zohľadnil, že smrťou dcéry došlo aj u neho k rovnakej ujme ako u žalobkyne 1/. Po nehode sa výrazne zhoršil ich rodinný život, žalobkyňa 1/ podala návrh na rozvod, ktorý vzala späť. Následne sa im 14 mesiacov po nehode narodili ďalšie dve deti, ktoré pred nehodou vzhľadom na svoj vek už neplánoval (v tom čase mal 54 rokov). Žalobca 2/ musel byť oporou po nehode manželke i synovi a nemohol sa poddať žiaľu. Musel prevziať celú starostlivosť o rodinu, ktorú zabezpečuje dodnes, nakoľko žalobkyňa 1/ toho nie je schopná. S nebohou starou matkou (v čase nehody od neho staršou o jeden rok) sa podľa vlastného vyjadrenia stretával len raz za 4 až 5 týždňov na pár dní, keď ju navštívili v D. alebo prišla na návštevu. Sám psychologickú pomoc po nehode nevyhľadal. Žalobca 3/ mal v čase dopravnej nehody 5 rokov a teda s dôsledkami nehody bol schopný sa vyrovnať relatívne najlepšie z celej rodiny. I keď jeho duševný stav vyžadoval rovnako ako u žalobkyne 1/ odbornú pomoc, ale len 6 mesiacov. So stratou sestry - dvojčaťa sa pomaly vyrovnával, aj za pomoci nových súrodencov, ktorých si prial, s ktorými má dobrý vzťah. V čase nehody prišiel o jediného súrodenca a zároveň o jedinú starú matku. 7. Vychádzajúc zo všetkých zistených, navzájom sa ovplyvňujúcich faktorov a princípu spravodlivého usporiadania vzťahov strán, ako primeranú náhradu nemajetkovej ujmy žalobcom 1/, 2/, 3/ z titulu úmrtia maloletej R., okresný súd priznal každému sumu 4.000,- Eur. Pri určovaní výšky nemajetkovej ujmy prihliadol nielen na vzťahy žalobcov, ktorí pri nehode prišli o dcéru a súrodenca-dvojča, čím bolo do ich rodinného života nenapraviteľne zasiahnuté, ale i na skutočnosť, že na vzniku nehody sa podieľala aj stará matka, ktorej zverili maloletú R. do starostlivosti, pričom stará matka nesprávne vyhodnotila situáciu na ceste a spoluzavinila nehodu, pri ktorej obe zomreli. 8. Žalobkyni 1/ súd priznal, ako primeranú náhradu nemajetkovej ujmy z titulu úmrtia matky sumu 8.000,- Eur, ktorú znížil o 50% z dôvodu jej spoluzavinenia na konečnú sumu 4.000,- Eur. Pri určení výšky nemajetkovej ujmy vychádzal z toho, že ich vzťah bol veľmi intenzívny, boli denne v kontakte, išlo o jediného rodiča, ktorého žalobkyňa 1/ mala už od detstva a teda zásah do jej osobnostných práv bol najväčší, nakoľko jednou nehodou prišla o dve blízke osoby, ku ktorým mala zo žalobcov najbližší vzťah. Zo žalobcov sa s následkami dopravnej nehody vyrovnávala najťažšie, musela užívať lieky, nebola schopná zvládať starostlivosť o rodinu, dokonca zvažovala aj rozvod. Žalobcovi 2/ z titulu úmrtia svokry nepriznal náhradu nemajetkovej ujmy, nakoľko vo vzťahu k nemu nejde o blízku osobu a ani v konaní nebol preukázaný tak blízky vzťah medzi nimi, aby odôvodňoval priznanie náhrady nemajetkovej ujmy v peniazoch. Okresný súd dospel k záveru, že ako satisfakčný prostriedok v tomto prípade postačí rozsudok vydaný v trestnom konaní, kde sa konštatovalo porušenie práv. Žalobcovi 3/ z titulu úmrtia starej matky súd priznal primeranú náhradu nemajetkovej ujmy vo výške 6.000,- Eur, po znížení o 50% z dôvodu jej spoluzavinenia, t.j. vo výške 3.000,- Eur, nakoľko v čase nehody mal len 5 rokov a nebola v konaní preukázaná ujma z titulu úmrtia starej matky v takom rozsahu ako u žalobkyne 1/. So starou matkou nebol v tak častom kontakte ako jeho sestra neb. R., ktorá za starou matkou chodila častejšie. Jej úmrtie nezanechalo následky fatálneho charakteru, spočívajúce napr. v závažnom a neodstrániteľnom zhoršení jeho zdravotného stavu, v preukázateľne negatívnej trvalej duševnej traume a podobne. Preto okresný súd dospel k záveru, že suma 3.000,- Eur je primeraná. Celkovo okresný súd priznal náhradu nemajetkovej ujmy žalobkyni 1/ vo výške 8.000,- Eur, žalobcovi 2/ vo výške 4.000,- Eur a žalobcovi 3/ vo výške 7.000,- Eur. 9. Zároveň pre úplnosť v súvislosti s posúdením primeranosti uplatnenej výšky nemajetkovej ujmy okresný súd poukázal na právnu úpravu v štátoch Európskej únie. Z hľadiska historického nám najpodobnejšia právna úprava v Rakúsku /obdobne aj v Nemecku/ vyvodila nároky pozostalých na náhradu nemajetkovej ujmy zo všeobecných ustanovení o zodpovednosti za škodu, pričom výška konkrétneho nároku je predmetom dokazovania. Tento systém platil aj v Maďarsku do roku 2013. Najvyššie odškodné bolo v Rakúsku priznané na základe rozsudku OGH z 30.10.2003, sp. zn. 2Ob 186/03, kedy išlo o nárok pozostalého manžela, ktorý pri dopravnej nehode stratil manželku a 3 maloleté deti. Nehodu zavinil vodič nákladného motorového vozidla, ktorý išiel v protismere. OGH priznal manželovi náhradu nemajetkovej ujmy vo výške 65.000,- Eur jeho ťažkej a trvalej psychickej traumy. Románsky model práva (Belgicko, Francúzsko) je upravený s paušálnymi sumami, v prípade Belgickej právnej úpravy je to v prípade rodiča žijúceho v spoločnej domácnosti s usmrteným dieťaťom vo výške 7.500,- Eur rodiča žijúci mimo spoločnej domácnosti 3.750,- Eur. Ako aj právnu úpravu odškodňovania obetí poškodených násilnými trestnými činmi obsiahnutú v zákone č. 215/2006 Z.z., ktorá je stanovená ako 50 násobok minimálnej mzdy. V roku 2008 výška minimálnej mzdy činila 268,87 Eur, t.j. maximálna výška odškodnenia pre obeť násilného trestného činu činila sumu 13.443,54 Eur. 10. Priznanú nemajetkovú ujmu okresný súd neznížil o už zaplatenú sumu 1000,- Eur žalovaným 1/, nakoľko aj sám na pojednávaní uviedol, že uvedenú sumu zaplatil z titulu náhrady škody a nie z titulu nemajetkovej ujmy. Vo zvyšnej časti okresný súd žalobu zamietol, vrátane úroku z omeškania. Právny vzťah strán v tomto nie je záväzkovým právnym vzťahom a predmetná pohľadávka žalobcov v tomto dosiaľ právoplatne neskončenom súdnom konaní ešte nevznikla, preto nie je možné žalovaných zaviazať na zaplatenie úrokov z omeškania. 11. Žalobkyňa 1/ bola úspešná vo výške 8% (istina 8.000,- Eur a žalovaní 1/ a 2/ vo výške 92% (istina 58.388,- Eur a príslušenstvo 33.148,53 Eur, t.j. 9% z istiny 66.388,- Eur od 4.4.2011 ku dňu vyhlásenia rozsudku). Vzhľadom na pomer úspechu v konaní, okresný súd priznal žalovaným vo vzťahu k žalobkyni 1/ náhradu trov konania v rozsahu ich celkového úspechu 84% (92%-8%); žalobca 2/ bol úspešný vo výške 4% (istina 4.000,- Eur) a žalovaní vo výške 96% (istina 62.388,- Eur a príslušenstvo 33.148,53 Eur t.j. 9% z istiny 66.388,- Eur od 4.4.2011 ku dňu vyhlásenia rozsudku). Vzhľadom na pomer úspechu v konaní, okresný súd priznal žalovaným vo vzťahu k žalobcovi 2/ náhradu trov konania v rozsahu ich celkového úspechu 92% (96%-4%). Žalobca 3/ bol úspešný vo výške 7% (istina 7.000,- Eur) a žalovaní vo výške 93% (istina 59.388,- Eur a príslušenstvo 33.148,53 Eur t.j. 9% z istiny 66.388,- Eur od 4.4.2011 ku dňu vyhlásenia rozsudku). Vzhľadom na pomer úspechu v konaní, okresný súd priznal žalovaným vo vzťahu k žalobcovi 3/ náhradu trov konania v rozsahu ich celkového úspechu 86% (93%-7%). 12. Povinnosť zaplatiť súdny poplatok zo žaloby okresný súd uložil zaplatiť žalovanému 2/, keďže žalobcovia sú oslobodení od platenia súdnych poplatkov podľa § 4 ods. 2 písm. j) zák. č. 71/1992 Zb. o súdnych poplatkoch a tiež žalovanému 1/ bolo priznané oslobodenie od súdnych poplatkov uznesením č. k. 21C/15/2011-566 zo dňa 5.11.2015. Z podanej žaloby vznikla poplatková povinnosť každému zo žalobcov vo výške 2.057,50 Eur (66,00 € + 3% z uplatnenej nemajetkovej ujmy 66.388,- Eur). V konaní boli strany sporu čiastočne úspešné, preto okresný súd zaviazal žalovaného 2/ zaplatiť pomernú časť súdneho poplatku podľa úspechu žalobcov v konaní. Žalobkyňa 1/ bola úspešná v 8%, preto súd zaviazal žalovaného 2/ zaplatiť sumu 164,50 Eur t.j. 8% zo sumy 2.057,50 Eur. Žalovaný 2/ bol úspešný v 4%, preto okresný súd zaviazal žalovaného 2/ zaplatiť sumu 82,- Eur. Žalobca 3/ bol úspešný v 7%, preto okresný súd zaviazal žalovaného 2/ zaplatiť sumu 144,- Eur. Celkovo súd uložil žalovanému 2/ zaplatiť sumu 390,50 Eur (164,50 Eur + 82,- Eur + 144,- Eur). 13. Proti rozsudku výlučne voči I. výroku (vo vyhovujúcej časti) a VII. výroku (povinnosť zaplatiť súdny poplatok) podal odvolanie žalovaný 2/, pričom navrhol rozsudok súdu prvej inštancie v napadnutom rozsahu vo vyhovujúcej časti zmeniť a žalobu zamietnuť a VII. výrok zrušiť. Poukázal na odvolací dôvod ust. § 365 ods. 1 písm. d), f), h) Civilného sporového poriadku. Argumentoval tým, že zotrváva na neexistencii pasívnej vecnej legitimácie žalovaného 2/ napriek tomu, že Krajský súd v Trnave už vyslovil právny názor, keď zaviazanie žalovaného 2/ bolo priamym porušením princípov právnej istoty a zákazu retroaktivity s poukazom na nález ÚS SR sp. zn. III. ÚS 300/2006 a sp. zn. IV. ÚS 49/2006, čl. 46 ods. 1 Ústavy SR, čl. 2 Civilného sporového poriadku. Okresný súd v danej veci rozhodol protichodne so zaužívanou judikatúrou v obdobných veciach, na ktorú poukázal už v konaní (NS SR sp. zn. 4Cdo/160/07, sp. zn. 2Cdo/93/2008, 4Cdo 168/2009, Krajský súd v Banskej Bystrici sp. zn. 13Co/39/2012, sp. zn. 5Co/141/2011, Krajský súd v Prešove sp. zn. 12Co/89/2013). Súčasná právna úprava dôsledne odlišuje právo na náhradu škody a právo na náhradu nemajetkovej ujmy v peniazoch ako dva samostatné právne inštitúty. Zákon o povinnom zmluvnom poistení za škodu spôsobenú prevádzkou motorového vozidla v § 4 taxatívnym spôsobom vymedzuje okruhy, ktoré sú poistením kryté a v tomto ustanovení zákon o povinnom zmluvnom poistení s poistením nemajetkovej ujmy podľa § 11 a nasl. Občianskeho zákonníka nepočíta. Pojem náhrada škody nie je možné žiadnym výkladom legitímne vyložiť ako náhrada škody + náhrada nemajetkovej ujmy (napr. s poukazom na § 16 Občianskeho zákonníka). Takýto výklad by bol jednoznačne contra legem a teda neprípustný (aj v zmysle judikatúry ESD) a je priamym poškodzovaním jedného zo subjektov práva (poisťovateľov) s poukazom na judikatúru NS SR sp. zn. 4Cdo/168/2009 a sp. zn. 4Cdo/139/2011). Rozhodnutím súdneho dvora EÚ vo veci Haasová z 30.10.2013 (na ktoré v odôvodnení poukazuje Krajský súd v Trnave) súdny dvor nevyložil, či v rámci ním posudzovanej vnútroštátnej právnej úpravy poistného krytia povinného zmluvného poistenia zahrnutá aj náhrada nemajetkovej ujmy spôsobenej blízkym osobám obetí dopravných nehôd alebo nie. Súdny dvor EÚ iba uviedol, ako by úprava tejto otázky mala vo vnútroštátnom práve v súlade s komunitárnou úpravou vyzerať. Ak aktuálna súkromnoprávny úprava náhrady (u nás Občiansky zákonník) náhradu za nemajetkovú ujmu pozostalých neupravuje (nepozná) v ust. §442 a nasl., potom nie sú tieto nároky kryté ani povinným zmluvným poistením. Občiansky zákonník upravuje v ustanoveniach vzťahujúcich sa na náhradu škody len 2 nároky nemajetkovej povahy - bolestné a sťaženie spoločenského uplatnenia. Náhrada nemajetkovej ujmy je vyčlenená a upravená samostatne (§ 11 a § 13 Občianskeho zákonníka) a nemá vo vzťahu k náhrade škody subsidiárny vzťah, pričom pozostalí môžu žalovanej pôvodcu zásahu do ich súkromia podľa uvedených ustanovení. Smernica ako akt komunitárneho práva je adresovaná výlučne členským štátom, nezaväzuje a nezakladá priamo práva a povinnosti fyzickým a právnickým osobám a vyžaduje si transpozíciu do vnútroštátneho právneho poriadku formou aktu členského štátu. Smernice teda nie sú všeobecne záväznými právnymi predpismi a ich záväznosť je daná judikatúrou Súdneho dvora EÚ výlučne v rozsahu: nepriamej záväznosti (nepriameho účinku) - ako interpretačný rámec, ktorý však nesmie byť contra legem vnútroštátnemu práva a priamej záväznosti (priameho účinku) - zaväzujúc však výlučne členský štát EÚ na ich transponovanie do právneho poriadku. Zásada konformného výkladu vnútroštátneho práva má aj určité obmedzenia všeobecnými zásadami práva a nemôže slúžiť ako základ na výklad contra legem vnútroštátneho práva. Nie je možné ani eurokonformným výkladom dospieť k záveru, že nemajetková ujmy podľa § 11 a § 13 Občianskeho zákonníka je krytá povinným zmluvným poistením. Rozhodnutím vo veci C-152/84 Marshall, Súdny dvor rozhodol, že bezpodmienečné a dostatočne určité ustanovenia smernice, ktoré neboli členským štátom implementované do konca stanoveného obdobia alebo neboli implementované správne, majú priamy účinok a jednotlivci sa ich môžu dovolávať proti členskému štátu. Smernice nemôžu ukladať povinnosti jednotlivcom a nemožno sa jej dovolávať voči jednotlivcom, ale možno sa jej dovolávať proti štátu, bez ohľadu na postavenie, v akom štát vystupuje, či ako zamestnávateľ, alebo ako verejný orgán. Vzhľadom na to, že poisťovňa nemá v tomto spore postavenie štátu, nie je teda subjektom, voči ktorému by sa mohli žalobcovia domáhať priameho účinku smernice. Hoci v rozhodnutí NS SR sp. zn. 3Cdo/301/2012 nejde o rozhodnutie v tejto veci, prejednávaná otázka zásadného významu je identická s otázkou akú je nutné vyriešiť aj v tejto veci, preto poukazuje na závery tohto rozsudku NS SR, podľa ktorého pojem škoda v zmysle zákona o povinnom zmluvnom poistení nesubsumuje v sebe aj nárok na náhradu nemajetkovej ujmy za zásah do osobnostných práv pozostalých a že táto náhrada nie je predmetom poistného krytia v zmysle § 4 ods. 2 písm. a) zákona o povinnom zmluvnom poistení, Občiansky zákonník nezahrňuje pod pojem škody i nemajetkovú ujmu, platná legislatíva a ani právna teória neoznačuje osobu, ktorej osobnostné práva boli porušené za „poškodenú osobu“, pri nárokoch podľa § 13 Občianskeho zákonníka je možné uplatňovať si nemajetkovú ujmu len voči osobe, ktorá sa takéhoto zásahu do integrity osobnosti dopustila, čo vo vzťahu k poisťovni nie je splnené. Súdny dvor EÚ v rozsudku C-22/12 vo veci Haasová c/a Petrík, Holingová nijakým spôsobom nespochybnil závery doterajšej judikatúry aplikujúcej vnútroštátneho práva, v rozsudku Súdneho dvora EÚ nebolo konštatované, že by ust. § 4 ods. 2 písm. a) zákona o povinnom zmluvnom poistení bolo v rozpore s niektorou zo smerníc upravujúcich poistenie zodpovednosti motorových vozidiel, smernica nikdy nemôže mať horizontálny priamy účinok v sporoch medzi súkromnoprávnymi subjektmi, ani obrátený vertikálny priamy účinok použitý verejným subjektom voči súkromnoprávnemu subjektu. Uvedené rozhodnutie teda potvrdzuje správnosť názoru, že náhrada nemajetkovej ujmy nie je krytá povinným zmluvným poistením zodpovednosti za škodu spôsobenú prevádzkou motorového vozidla, a teda že poisťovňa nie je pasívne legitimovaná. Poukázal na vyjadrenie MF SR ako tvorcu a gestora zákona o povinnom zmluvnom poistení zo dňa 31.5.2016 (zaslané za KS v Prešove v súvislosti s konaním sp. zn. 6Co/230/2015), z ktorého vyplýva, že žiaden z relevantných orgánom EÚ či SR nikdy nespochybnil správnu a plnú implementáciu smernice EP a Rady 2009/103/ES. Dotknutá smernica nikdy nemala ani nemohla mať ambíciu riešiť, čo je obsahom náhrady škody v jednotlivých členských krajinách, keďže táto spadá do výhradnej kompetencie členských krajín. Preto môže byť v jednotlivých členských krajinách rôzny rozsah náhrady škody na zdraví. V SR takýto typ odškodnenia zatiaľ nie je v civilnom práve zavedený. Náhradu nemajetkovej ujmy za zásah do osobnostných práv možno uplatňovať len mimo rámca inštitútu zodpovednosti za škodu. 14. Proti rozsudku výlučne voči I. výroku (vyhovujúcej časti), II. výroku (zamietnutej časti), III. výroku (o náhrade trov konania žalobkyne 1/ voči žalovaným), IV. výroku (o náhrade trov konania žalobcu 2/ voči žalovaným), V. výroku (o náhrade trov konania žalobcu 3/ voči žalovaným) podali odvolanie žalobcovia 1/, 2/, 3/ a navrhli, aby odvolací súd sám rozhodol tak, že žalovaní 1/ a 2/ sú povinný zaplatiť žalobkyni 1/ sumu 66.388,- Eur, žalobcovi 2/ sumu 66.388,- Eur, žalobcovi 3/ sumu 66.388,- Eur, pričom plnením jedného z nich zaniká v rozsahu tohto plnenia povinnosť druhého, žalovaní 1 a 2/ sú povinní zaplatiť žalobcom 1/, 2/, 3/ náhradu trov konania v rozsahu 100 %. Poukázali na odvolacie dôvody ust. § 365 ods. 1 písm. d), f), h) Civilného sporového poriadku. Argumentovali tým, že výška priznanej náhrady nemajetkovej ujmy žalobkyni 1/ z titulu usmrtenia jej matky (4.000,- Eur) okresným súdom je veľmi nízka a neodzrkadľuje trápenie žalobkyne 1/, ktorým si po dopravnej nehode prešla, keď život žalobkyne 1/ už nikdy nebude taký ako predtým. K dopravnej nehode došlo v roku 2008 a ani niekoľko rokov po nehode sa žalobkyňa 1/ nevie spamätať z následkov dopravnej nehody. Žalobcovi 2/ z titulu jeho svokry nebola priznaná žiadna náhrada, tento právny názor okresného súdu je nesprávny, keď táto bola súčasťou jeho blízkej rodiny a ujmu zo straty svojej svokry pociťoval o to silnejšie, keď videl ako sa s následkami smrti vyrovnáva žalobkyňa 1/ (jeho manželka). Žalobcovi 3/ bola priznaná náhrada 6.000,- Eur (rovnako ako u žalobkyne 1/) znížená o 50 % z dôvodu spoluzavinenia, vo výške 3.000,- Eur. V konaní bolo preukázané, že žalobca 3/ so svojou starou matkou trávil voľný čas kedykoľvek to bolo možné, je nepodložené tvrdenie súdu, že usmrtenie starej matky na ňom nezanechali také následky, pretože žalobca 3/ netrávil s ňou toľko voľného času, ako nebohá R. (jeho sestra). Na maloletom dieťati je každá strata rodinného príslušníka obrovskou stratou, o to väčšou ako mal. žalobca stratil jediného starého rodiča. Puto medzi starým rodičom a vnukom je putom veľmi špecifickým a následky straty takého puta pociťuje mal. dieťa silnejšie ako hocikto iný v rovnakom postavení. Stratou mal. R. utrpela obrovskú ujmu celá rodina. V prípade žalobkyne 1/ išlo o vytúžené dieťa, keď predtým nemohla otehotnieť a s jej stratou sa vyrovnávala veľmi ťažko, keď priznanie náhrady 4.000,- Eur je veľmi nízke. Žalobkyňa 1/ musela po strate rodinných príslušníkov vyhľadať odbornú pomoc, ktorej účinky sa však do dnešnej doby nedostavili. Žalobca 2/ síce nemusel vyhľadať po tragickej nehode odbornú pomoc, avšak ujmu pociťoval obrovskú z dôvodu usmrtenia jeho dcéry. Aj vo vzťahu k nemu je priznaná náhrada z titulu usmrtenia mal. R. neprimeranou. Obrovskú traumu zo straty sestry (dvojičky) pociťoval aj žalobca 3/, s ktorou trávil všetok svoj voľný čas. Musel posunúť svoj nástup do školy o jeden rok, nevedel sa vyrovnať s tragickou udalosťou. Hoci po narodení nových súrodencov sa vie lepšie vysporiadať so stratou sestry, v čase Vianoc a narodením ho pochytí veľký smútok. Nie je namiesto tvrdenie, že žalobca 3/ sa vzhľadom na svoj vek v čase nehody (5 rokov) vyrovnal s následkami najlepšie. V súvislosti s primeranosťou uplatnenej výšky nemajetkovej ujmy žalobcovia poukazujú na rozsudok NS SR sp. zn. 3Cdo/18/2016. Žalobcovia sú toho názoru, že 100 % zavinenie na dopravnej nehode nesie iba žalovaný 1/, preto je nesprávne tvrdenie okresného súdu o 50 % spoluzavinení nebohej pani C. ako chodkyne, poukázali za str. 24 znaleckého posudku „nereagovanie vodiča na chybné konanie“. Nebohá pani C. by pri porušení povinnosti žalovaného 1/ prešla v riadnom čase na chodník vozovky. Ak by pani C. zaregistrovala, že vozidlo ide po vozovke neprimeranou rýchlosťou, na vozovku by nevstúpila. Je preto zrejmé, že žalovaný 1/ išiel neprimeranou rýchlosťou. Rovnako možno argumentovať aj v otázke určenia výšky náhrady nemajetkovej ujmy z titulu usmrtenia mal. R., pri ktorej okresný súd priznal výšku náhrady z dôvodu spoluzavinenia nehody p. C. ako osobou zodpovednou za mal. R.. 15. Konanie o náhrade nemajetkovej ujmy je oproti ostatným konaniam špecifické, žalobca preukazuje, či zásahmi do práv demonštratívne vymedzených v § 11 Občianskeho zákonníka došlo k ujme na týchto právach, avšak výšku určuje súd. Pri rozhodovaní o trovách konania je potrebné vziať zreteľ na skutočnosť, že úspech žalobcu v konaní je závislý iba od úvahy súdu, na rozdiel od iných konaní, v ktorých je napr. na podklade listinných dôkazov presne špecifikovaná výška ceny predmetu sporu. Okresný súd rozhodol o náhrade trov konania podľa § 255 ods. 2 Civilného sporového poriadku, je otázne, či v konaniach o náhradu nemajetkovej ujmy možno hovoriť o úspechu čiastočnom. Úvaha okresného súdu o výške náhrady nemôže byť v neprospech žalobcov, pokiaľ sa týka rozhodnutia o náhrade trov konania. V konaní, v ktorom okresný súd rozhodol, že žalobcovi bola spôsobená zásahom do práv uvedených v § 11 Občianskeho zákonníka, a súd prizná náhradu nemajetkovej ujmy odhliadnuc od výšky, ktorú požadoval v žalobcom petite, je úspech žalobcu v konaní 100 %. Na podporu uvedeného poukázali na uznesenie NS SR sp. zn. 1MCdo 13/2010 a nález ÚS SR sp. zn. IV. 142/2014. 16. Žalobcovia 1/, 2/, 3/ sa k odvolaniu žalovaného 2/ vyjadrili tak, že odkázali na obsah svojho odvolania ako aj ostatných písomností predložených v konaní. 17. Žalovaný 2/ sa k odvolaniu žalobcov vyjadril tak, že odkázal na obsah svojho odvolania. 18. Žalovaný 1/ odvolanie nepodal, k odvolaniu žalobcov 1/, 2/, 3/ sa písomne vyjadril a uviedol, že rozsudok v napadnutých I., II., III., IV. V. výrokoch navrhuje potvrdiť, žalovanému 1/ priznať trovy odvolacieho konania vo výške 100 %. Okresný súd správne uzavrel mieru spoluzavinenia nebohej chodkyne C. vo výške 50 % (bod 5, bod 27 bod 29 napadnutého rozsudku) s odkazom na závery zrušujúceho uznesenia. Okresný súd v zmysle pokynu Krajského súdu v Trnave správne ustálil, že stará matka (bod 29 napadnutého rozsudku) mala dohliadať na maloletú, ktorá na jej pokyn vstúpila na vozovku, nehodu spoluzavinila stará matka, i keď žalovaný 1/ mohol nehode včasným brzdením zabrániť. Okresný súd správne uzavrel, že žalobcovia by si mohli uplatniť svoj nárok voči starej matke, ak by nebola zomrela pri nehode. S posudkom č. 13/2009 vypracovaným znalcom Ing. Igorom Šimkom sa okresný súd oboznámil, pričom znalec konanie nebohej pani C. vyhodnotil aj vzhľadom na kamerový záznam, ktorý mal k dispozícii (str. 21 a 22 znaleckého posudku). Je nepravdivé tvrdenie žalobcov, že chodkyňa nebohá pani C. sa pred vstupom na vozovku pozrela do oboch strán, a že následne vykročila na vozovku spolu s mal. R.. Okresný súd určil priznanú výšku žalobkyni 1/ pokiaľ by nebolo stanovené spoluzavinenie nebohej chodkyne pani C., z titulu úmrtia mal. R. (8.000,- Eur) a z titulu úmrtia matky p. C. (8.000,- Eur). Čo sa týka žalobcu 2/ intenzita zásahu bola neporovnateľne nižšia ako u žalobkyne 1/, čo okresný súd správne premietol do výroku rozsudku (bod 39 napadnutého rozsudku). Priznaná náhrada za úmrtie dcéry R. je riadne odôvodnená (bod 37 napadnutého rozsudku). Stotožňuje sa aj s priznanou výškou žalobcovi 3/ z titulu úmrtia mal. R. a úmrtia starej matky p. C. (bod 40 a 37 napadnutého rozsudku). Ust. § 13 ods. 3 Občianskeho zákonníka nemôže mať vplyv na zákonnú úpravu v § 255 ods. 2 Civilného sporového poriadku, z ktorého okresný súd vychádzal. Žalovaný 1/ od počiatku namietal uplatnenú výšku, v odvolaní proti rozsudku poukázal, že žalobcovia nevychádzali zo zákonných kritérií a intenzita zásahu vo vzťahu k jednotlivým žalobcom nie je rovnaká. Uvedených skutočností si žalobcovia museli byť vedomí aj s odkazom na uznesenie Krajského súdu v Trnave zo dňa 29.6.2015 a tiež na rozhodovaciu prax a judikatúru iných súdov. Z hľadiska kritérií úspechu a neúspechu sporových strán vo veci, treba mať na zreteli aj tú skutočnosť, že žalobcovia sa domáhali aj 9 % úroku z omeškania ročne od podania žaloby (od 4. 4. 2011). V tejto časti okresný súd žalobu zamietol a odôvodnil v bode 46 až 49 napadnutého rozsudku. Táto zamietnutá časť predstavuje spolu sumu 33.134,90 Eur do dňa 19.10.2016 (16.582,45 Eur úrok zo sumy 33.194,- Eur za neb. P. C. a 16.582,45 Eur za mal. R.. Až v podanom odvolaní žalobcovia nepriznanie úroku nenamietajú. Súčasná právna úprava vychádza len z pomeru úspechu a neúspechu podľa § 255 ods. 2 Civilného sporového poriadku. Ak by sa odvolací súd nestotožnil s týmto názorom, pri rozhodovaní o trovách konania treba zohľadniť, že žalobcovia boli neúspešní v uplatnenom nároku týkajúcom sa aj úroku z omeškania. Porovnaním priznanej výšky nemajetkovej ujmy a zamietavého II. výroku, bol žalovaný 1/ úspešný v omnoho väčšom rozsahu, než žalobcovia priznanou nemajetkovou ujmou úspešní. 19. Žalovaný 1/ sa vyjadril k odvolaniu žalovaného 2/ a uviedol, že sa stotožňuje s právnym názorom okresného súdu, že pasívna legitimácia žalovaného 2/ je daná (bod 3 a 4 napadnutého rozsudku), keď poukaz žalovaného 2/ na rozsudok NS SR sp. zn. 3Co/301/2012 nie je správny. Závery NS SR v uvedenom rozsudku sú prekvapivé a právne neudržateľné z hľadiska spôsobu neaplikovania práva EÚ súdom členského štátu EÚ, priečia sa legálnemu rámcu, ktorý bol vytváraný zmluvou o EÚ a jej fungovaní. Extenzívnou interpretáciou pojmu škoda pre účely zákona o povinnom zmluvnom poistení doň patrí aj náhrada nemajetkovej ujmy za zásah do osobnostných práv pozostalých a teda, že aj táto náhrada je predmetom poistného krytia, čo už ustálil aj Krajský súd v Trnave a okresný súd to premietol do rozhodnutia vo vzťahu k žalovanému 2/. 20. Žalovaný 2/ sa vyjadril k vyjadreniu žalovaného 1/ k odvolaniu žalovaného 2/ a uviedol, že senát NS SR v rozhodnutí sp. zn. 3Cdo/301/2012 ukázal, že sa vyzná v problematike Európskeho práva. Rozsudok ESD C-22/12 nič nezmenil na doterajšom právnom stave v SR. Harmonizácia sa netýka spôsobu a rozsahu náhrady škody, ktoré upravuje národné zákonodarstvo v rámci svojej kompetencie. Súdny dvor EÚ v rozhodnutí C-22/12 zámerne neuviedol, že povinné zmluvné poistenie kryje aj nároky pozostalých, ale iba to, že toto poistenie má pokrývať aj náhradu nemajetkovej ujmy spôsobenej blízkym osobám, ktoré boli usmrtené pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo. Z § 4 ods. 2 písm. a) zákona o povinnom zmluvnom poistení vyplýva, že toto ustanovenie nepokrýva uvedený druh nemajetkovej ujmy, ale kryje iba škodu na zdraví, pričom škodu na zdraví a nemajetkovú ujmu Občiansky zákonník jasne od seba odlišuje. Rozhodnutím sp. zn. 3Cdo/301/2012 NS SR potvrdil doterajšiu právnu argumentáciu, ktorú rozšíril ešte o výklad § 4 ods. 2 písm. a) zákona o povinnom zmluvnom poistení po rozhodnutí SP vo veci C-22/12 a to pri výklade smernice Rady 72/166/EHS z 24.4.1972 (prvá smernica), článku 1 ods. 1 a 2 smernice Rady č. 84/5/EHS z 30.12.1983, doplnenej smernicou Európskeho parlamentu a Rady 2005/14/ES z 11.5.2005 (druhá smernica) a článku 1 prvý oddiel smernice Rady 90/232/EHS zo dňa 14.5.1990 (tretia smernica). Podľa § 8 ods. 1 zákona o povinnom zmluvnom poistení poistné pri poistení zodpovednosti sa stanovuje vo výške zabezpečujúcej splniteľnosť všetkých záväzkov poisťovateľa vyplývajúcich z poistenia zodpovednosti vrátane tvorby rezerv podľa osobitného predpisu. V časti zákonného poistenia nikdy nebola nemajetková ujma považovaná za škodu a aj pri demonopolizácii poistenia poisťovne nikdy nekalkulovali poistné na tento druh poistného krytia, nikdy na to netvorili technické rezervy a orgán dohľadu nikdy nenamietal porušenie zákona z tohto titulu. Súdnymi rozhodnutiami, preto nemožno meniť rozsah poistného krytia nad rámec zákona o povinnom zmluvnom poistení a poistnej zmluvy, pretože sa tým zasahuje nielen do súkromnoprávnych zmluvných vzťahov, ale najmä do verejnoprávnej regulácie poisťovníctva. 21. Žalobcovia 1/, 2/, 3/ sa vyjadrili k vyjadreniu žalovaného 1/ k ich odvolaniu a uviedli, že sa pridržiavajú podaného odvolania. K tvrdeniu žalovaného 1/, že žalobkyňa 1/ sa po nehode už určitým spôsobom zaradila do života podotýkajú, že konaním žalovaného 1/ došlo v živote žalobkyne 1/ k neuveriteľnej strate jej milovaného dieťaťa, z ktorej sa do dnešného dňa nevie spamätať, takúto bolesť zo straty milovaného dieťaťa a jej milovanej matky nezmaže ani skutočnosť, že od nehody uplynulo už niekoľko rokov, a že medzičasom sa žalobcom 1/ a 2/ narodili dvojičky. Vnímanie hodnoty ľudského života tej ktorej osoby je založené na subjektívnom vnímaní, aj pokiaľ sa týka rozhodovania súdov. Priznaná výška náhrady nemajetkovej ujmy vo vzťahu k žalobcom je veľmi nízka a neodzrkadľuje, najmä u žalobkyne 1/ smútok, emocionálne vypätie a náhlu zmenu v živote žalobcov. 22. Žalobcovia 1/, 2/, 3/ sa vyjadrili k vyjadreniu žalovaného 1/ k odvolaniu žalovaného 2/ a uviedli, že musia poukázať na Uznesenie ÚS SR sp. zn. III. ÚS 666/2016, ktorý časovo predchádza vyjadreniu žalovaného 2/, pričom vzhľadom toto prelomové rozhodnutie žalovaný 2/ je pasívne vecne legitimovaný v konaniach o náhradu nemajetkovej ujmy a teda v prípade, ak k usmrteniu osoby v dôsledku dopravnej nehody poisteného vznikol pozostalým nárok na náhradu nemajetkovej ujmy, je poisťovňa povinná takisto vzniknutú ujmy v zmysle § 15 zákona o povinnom zmluvnom poistení uhradiť z povinne zmluvného poistenia. 23. Žalovaný 1/ sa vyjadril k vyjadreniu žalobcov 1/, 2/, 3/ k vyjadreniu žalovaného 1/ k odvolaniu žalovaného 2/ a k vyjadreniu žalovaného 2/ k vyjadreniu žalovaného 1/ k odvolaniu žalovaného 2/ a uviedol, že napadnuté rozhodnutie súdu prvej inštancie považuje za správne v celom rozsahu. Požiadavka žalobcov 1/, 2/, 3/ je v rozpore s požiadavkou nezneužívať výšku nemajetkovej ujmy v dôsledku smrti blízkej osoby na neprípustné obohacovanie. V podrobnostiach odkazuje na vyjadrenie zo dňa 26.1.2017. Trvá na tom, že pasívna legitimácia žalovaného 2/ je daná a trvá na vyjadrení zo dňa 25.1.2017. 24. Podaním zo dňa 11.8.2017 žalovaný 2/ zaslal rozsudok NS SR sp. zn. 8Cdo/219/2016 a odlišné stanovisko k Uzneseniu ÚS SR II. ÚS 847/2016-26 zo dňa 10.11.2016, ktorým vyjadril nesúhlas s názorom žalobcov 1/, 2/, 3/ v zmysle ich vyjadrenia zo dňa 6.4.2017, že vzhľadom na rozhodnutie ÚS SR sp. zn. III. ÚS 666/2016 je poisťovňa pasívne legitimovaným subjektom. Týmto rozhodnutím nie je všeobecný súd nijako viazaný. Slovenské právo neupravuje náhradu nemajetkovej ujmy pre príbuzných osoby, ktorá utrpela smrteľnú dopravnú nehodu v rámci úpravy zodpovednosti poisteného za škodu (§ 4 ods. 2 písm. a) zákona o povinnom zmluvnom poistení), teda povinnosť poisťovne na plnenie z povinného zmluvného poistenia zodpovednosti za škodu spôsobenú prevádzkou motorového vozidla sa nevzťahuje na právo na náhradu nemajetkovej ujmy vyplývajúcej z § 13 ods. 2 Občianskeho zákonníka. Tento záver bol opätovne potvrdený i v aktuálnom rozhodnutí ďalšieho senátu NS SR sp. zn. 8Cdo/219/2016. 25. Podaním zo dňa 9.4.2018 sa žalobcovia vyjadrili k podaniu žalovaného 2/ zo dňa 11.8.2017, v ktorom sa pridržiavajú doterajších vyjadrení uvádzaných v písomných podaniach, vrátane odvolania, preto odvolací súd predmetné podanie nepovažoval za potrebné doručiť ostatným stranám. 26. Dňa 1. júla 2016 nadobudol účinnosť Civilný sporový poriadok (zákon č. 160/2015 Z. z., ďalej CSP), ktorý nahradil a zrušil do 30.6.2016 účinný zák. č. 99/1963 Zb. Občiansky súdny poriadok (ďalej OSP). Odvolací súd pristupujúci k rozhodovaniu v tejto veci po 1. júli 2016, postupoval na základe prechodného ustanovenia § 470 ods. 1 CSP (podľa ktorého, ak nie je ustanovené inak, platí tento zákon aj na konania začaté predo dňom nadobudnutia jeho účinnosti) už podľa CSP. 27. Krajský súd v Trnave ako súd odvolací (§ 34 CSP), po zistení, že odvolania boli podané včas (§ 362 ods. 1 CSP), oprávnenými subjektami - zároveň stranami, v ktorých neprospech bolo rozhodnutie vydané (§ 359 CSP), proti rozhodnutiu súdu prvej inštancie, proti ktorému zákon odvolanie pripúšťa (§ 355 ods. 1 CSP), po skonštatovaní, že podané odvolania majú zákonné náležitosti (§ 127 a § 363 CSP) a že odvolatelia použili zákonom prípustné odvolacie dôvody (§ 365 ods. 1 písm. d/, f/, h/ CSP), preskúmal napadnuté rozhodnutie v medziach daných rozsahom (§ 379 CSP) a dôvodmi všetkých odvolaní (§ 380 ods. 1 CSP), s prihliadnutím ex offo na prípadné vady týkajúce sa procesných podmienok, ktoré nezistil (§ 380 ods. 2 CSP), súc pritom viazaný skutkovým stavom ako ho zistil súd prvej inštancie bez potreby zopakovať alebo doplniť dokazovanie (§ 383 CSP), postupom bez nariadenia odvolacieho pojednávania (§ 385 ods. 1 CSP a contrario), keď miesto a čas verejného vyhlásenia rozsudku bolo oznámené na verejnej tabuli a na webovej stránke súdu minimálne 5 dní pred jeho vyhlásením (§ 219 ods. 3 CSP), a dospel k záveru, že odvolaniu žalobcov je možné priznať čiastočný úspech v časti rozhodnutia o náhrade trov konania, preto postupom podľa § 388 CSP boli splnené podmienky na zmenu III., IV. a V. výroku, žalobcom nie je možné priznať úspech vo vyhovujúcej a zamietajúcej časti, rovnako žalovanému 2/ nie je priznať úspech vo vyhovujúcej časti a v časti rozhodnutia o povinnosti zaplatiť súdny poplatok, keďže rozhodnutie je vo vyhovujúcej časti, v zamietajúcej časti ako aj v časti o povinnosti zaplatiť súdny poplatok vecne správne, v dôsledku čoho boli splnené podmienky pre jeho potvrdenie v zmysle § 387 ods. 1 a ods. 2 CSP. 28. Predmetom konania na súde prvej inštancie bola požiadavka žalobkyne 1/ voči žalovaným 1/ a 2/ spoločne a nerozdielne na zaplatenie sumy 66.388,- Eur (33.194,- Eur + 33.194,- Eur) s úrokom z omeškania 9 % ročne zo sumy 66.388,- Eur od 4.4.2011 do zaplatenia, žalobcu 2/ voči žalovaným 1/ a 2/. spoločne a nerozdielne na zaplatenie sumy 66.388,- Eur (33.194,- Eur + 33.194,- Eur) s úrokom z omeškania 9 % ročne zo sumy 66.388,- Eur od 4.4.2011 do zaplatenia, žalobcu 3/ voči žalovaným 1/ a 2/ spoločne a nerozdielne na zaplatenie sumy 66.388,- Eur (33.194,- Eur + 33.194,- Eur) s úrokom z omeškania 9 % ročne zo sumy 66.388,- Eur od 4.4.2011 do zaplatenia. 29. Okresný súd vo veci rozhodol (prvým) rozsudkom č. k. 21C/15/2011-480 zo dňa 7.4.2014 a zaviazal žalovaného 1/ zaplatiť žalobkyni 1/ sumu 12.000,- Eur, žalobcovi 2/ sumu 9.000,- Eur, žalobcovi 3/ sumu 10.000,- Eur, všetko do 3 dní od právoplatnosti rozsudku a vo zvyšku žalobu zamietol. Ďalej zaviazal žalovaného 1/ zaplatiť Okresnému súdu Trnava súdny poplatok za návrh vo výške 996,- Eur do 3 dní od právoplatnosti rozsudku a o trovách konania rozhodol tak, že o nich rozhodne do 30 dní od právoplatnosti rozhodnutia vo veci samej. 30. Krajský súd v Trnave na odvolanie žalobcov 1/, 2/, 3/ a žalovaného 1/ uznesením č. k. 11Co/394/2014-545 zo dňa 29.6.2015 zrušil rozsudok okresného súdu v celom rozsahu a vec vrátil na ďalšie konanie. Svoje rozhodnutie odôvodnil tým, že súd prvej inštancie dospel k nesprávnemu záveru, že povinným zmluvným poistením zodpovednosti za škodu nie je krytá aj náhrada nemajetkovej ujmy za zásah do práva na súkromný a rodinný život pozostalých, spôsobený usmrtením blízkej osoby pri prevádzke dopravných prostriedkov a teda, že poisťovňa nie je nositeľom hmotnoprávnej povinnosti vyplývajúcej z poistno-právneho vzťahu v prípade, ak predmetom konania je nárok pozostalých na náhradu nemajetkovej ujmy podľa § 13 ods. 2 Občianskeho zákonníka. Náhrada nemajetkovej ujmy v peniazoch ako jedna z foriem satisfakcie za neoprávnený zásah do života a zdravia fyzickej osoby, patrí medzi nároky kryté poistením zodpovednosti za škodu spôsobenú prevádzkou motorového vozidla v zmysle § 4 ods. 2 zákona o povinnom zmluvnom poistení a teda žalovaný 2/ je pasívne legitimovaný. Poškodený, ako obeť dopravnej nehody, má neobmedzený priamy nárok na plnenie voči poistiteľovi a môže priamo od neho požadovať náhradu škody. Zároveň si môže uplatňovať náhradu škody spôsobenú prevádzkou motorového vozidla aj od poisteného škodcu. Môže svoj nárok uplatniť buď samostatne voči každému alebo spoločne žiadať plnenie aj proti poistiteľovi aj proti škodcovi, pričom plnenie môže dostať len raz, keďže žalobcovia majú nárok na plnenie proti dvom subjektom z iného právneho dôvodu. Pokiaľ žalobcovia uplatňujú nárok voči obom týmto subjektom, ich vzájomný vzťah je taký, že v tom rozsahu, v akom plnil veriteľovi jeden z nich, zaniká dlh a tým aj povinnosť druhého. Majú postavenie samostatných spoločníkov, nevzniká medzi nimi pasívna solidarita a jedným rozhodnutím môže byť každý z nich zaviazaný na splnenie celého dlhu veriteľovi, avšak vo výroku rozhodnutia musí byť vymedzený ich vzájomný vzťah (že plnením jedného z nich zaniká v rozsahu tohto plnenia povinnosť druhého). Odvolací súd sa stotožnil s rozhodnutím súdu prvej inštancie o miere spoluzavinenia žalovaného 1/ a neb. chodkyne p. C. a to u každého na 50 %, nakoľko v prvom rade bolo technickou príčinou dopravnej nehody nesprávne konanie chodkyne p. C. avšak na strane druhej mohol žalovaný 1/ zabrániť nehode správnou technikou jazdy a to včasným intenzívnym brzdením a zastavením vozidla ešte pred nebezpečným prierezom vozovky, načo mal žalovaný 1/ dosť času a k nenapraviteľnému následku by nebolo došlo. Odvolací súd považoval rozhodnutie za nepreskúmateľné v časti vyhodnotenia okolnosti, za ktorých došlo k neoprávnenému zásahu vo vzťahu medzi žalovaným 1/ a neb. mal. R. nakoľko táto vstúpila do vozovky na pokyn a v sprievode dospelej osoby - starej matky neb. p. C. z čoho nie je zrejmé, prečo aj u mal. R. bola daná miera spoluzavinenia vo výške 50%. Odvolací súd uložil súdu prvej inštancie, aby vec opätovne prejednal, riadil sa právnym názorom odvolacieho súdu, zodpovedal všetky rozhodujúce právne otázky, vysporiadal sa so všetkými relevantnými argumentmi strán a opätovne o nároku žalobcov zákonným spôsobom rozhodol. 31. Podľa § 359 CSP, odvolanie môže podať strana, v ktorej neprospech bolo rozhodnutie vydané. 32. Citované ustanovenie obmedzuje právo strany podať odvolanie. Toto obmedzenie spočíva v tom, že právo podať odvolanie priznáva strane len v tom prípade, ak bolo rozhodnutie vydané v jej neprospech. Kedy je tomu tak, je už ponechané na výklad súdu. Na strane žalobcov sa zisťuje tzv. materiálna ujma, ktorá sa určuje tým, či vydané rozhodnutie svojim obsahom znevýhodňuje žalobcu, t. j. či právne účinky rozhodnutia zhoršujú jeho právne postavenie (zúžením jeho práv alebo rozšírením jeho povinností) a či preto u neho existuje možnosť požadovať na súde vyššej inštancie odchylné rozhodnutie vo svoj prospech. Rozhodnutie bolo vydané v neprospech strany, ak bola strane spôsobená aj len nepatrná ujma. Táto ujma však musí existovať objektívne, nestačí len subjektívne presvedčenie strany, že jej bola spôsobená ujma. 33. V prejednávanej veci má odvolací súd ako orgán aplikujúci právo, teda aj citovaného ustanovenie § 359 CSP za to, že na strane žalobcov 1/, 2/, 3/ I. výrokom napadnutého rozsudku súdu prvej inštancie nevznikla žiadna ani len nepatrná ujma, ktorá by bola objektívne zistiteľná, bez ohľadu na subjektívny pocit žalobcov. Takýto záver vyplýva z toho, že týmto napadnutým výrokom bola žalobcom (voči žalovaným 1/ a 2/) prisúdená žalovaná suma (aj keď len čiastočne). 34. Keďže s poukazom na vyššie uvedené, odvolanie voči I. výroku napadnutého rozsudku podala neoprávnená osoba, odvolací súd odvolanie žalobcov 1/, 2/, 3/ voči I. výroku s použitím ust. § 386 písm. b) CSP odmietol. 35. Vzhľadom na to, že žalovaný 1/ a žalovaný 2/ majú postavenie samostatných spoločníkov (§ 76 CSP), teda nevzniká medzi nimi pasívna solidarita, tak ako to už odvolací súd konštatoval vo svojom uznesení sp. zn. 11Co/394/2014-545 zo dňa 29.6.2015 (pozri strana 11 druhý odsek), pričom nemal dôvod vyslovený záver meniť, odvolanie žalovaného 2/ voči výroku I. sa na žalovaného 1/ nevzťahuje, a preto je I. výrok napadnutého rozsudku voči žalovanému 1/ právoplatný, pričom odvolanie žalobcov 1/, 2/, 3/ voči I. výroku bolo odvolacím súdom odmietnuté (odsek 34). 36. Predmetom prieskumu odvolacieho súdu vymedzeným rozsahom a dôvodmi odvolaní žalobcov (1/, 2/, 3/), žalovaného 2/ bolo posúdiť, či súd prvej inštancie rozhodol vo veci správne, ak žalobe žalobcov 1/ až 3/ (I. výrok) vyhovel (žalovaný 1/ a 2/ sú povinní zaplatiť žalobkyni 1/ sumu 8.000,- Eur, žalobcovi 2/ sumu 4.000,- Eur a žalobcovi 3/ sumu 7.000,- Eur všetko do 3 dní od právoplatnosti rozsudku, pričom plnením jedného z nich zaniká v rozsahu tohto plnenia povinnosť druhého), a vo zvyšnej časti (II. výrok) žalobu žalobcov 1/ až 3/ zamietol (v časti o spoločné a nerozdielne zaplatenie zo strany žalovaných 1/ a 2/ sumy žalobkyni 1/ 58.388,- Eur spolu s úrokom z omeškania 9 % ročne zo sumy 58.388,- Eur od 4.4.2011 do zaplatenia, s úrokom z omeškania 9 % ročne zo sumy 8.000,- Eur od 4.4.2011 do zaplatenie, žalobcovi 2/ 62.388,- Eur spolu s úrokom z omeškania 9 % ročne zo sumy 62.388,- Eur od 4.4.2011 do zaplatenia, s úrokom z omeškania 9 % ročne zo sumy 4.000,- Eur od 4.4.2011 do zaplatenie, žalobcovi 3/ 59.388,- Eur spolu s úrokom z omeškania 9 % ročne zo sumy 59.388,- Eur od 4.4.2011 do zaplatenia, s úrokom z omeškania 9 % ročne zo sumy 7.000,- Eur od 4.4.2011 do zaplatenia) a o náhrade trov konania rozhodol (III. výrok) žalobkyňa 1/ je povinná zaplatiť žalovanému 1/ a žalovanému 2/ náhradu trov konania v rozsahu 84 %, (IV. výrok), že žalobca 2/ je povinný zaplatiť žalovanému 1/ a žalovanému 2/ náhradu trov konania v rozsahu 92 %, (V. výrok), že žalobca 3/ je povinný zaplatiť žalovanému 1/ a žalovanému 2/ náhradu trov konania v rozsahu 92 %, (VII. výrok) uložil žalovanému 2/ zaplatiť súdny poplatok za podaný návrh vo výške 390,50 Eur, a to s poukazom na odvolacie argumenty uplatnené žalobcami 1/ až 3/ výlučne voči I., II., III., IV., V. výroku, na odvolacie argumenty žalovaného 2/ výlučne voči I. výroku - vyhovujúcej časti a VII. výroku o povinnosti zaplatiť súdny poplatok na návrh. 37. Pretože odvolací súd preberá súdom prvej inštancie zistený skutkový stav, pokiaľ ide o skutočnosti právne rozhodné pre posúdenie žalobcami tvrdených nárokov, ktorý vo vyčerpávajúcom rozsahu vykonal dokazovanie potrebné na posúdenie uplatnených nárokov, výsledky dokazovania jednotlivo i vo vzájomných súvislostiach dôkladne a správne vyhodnotil, pričom i podľa odvolacieho súdu dospel k správnym skutkovým zisteniam, a pretože v celom rozsahu zdieľa i jeho právny záver vo veci, keď vec v napadnutom rozsahu i správne právne posúdil, s poukazom na ust. § 387 ods. 2 OSP, odvolací súd odkazuje na správne a presvedčivé odôvodnenie písomného vyhotovenia preskúmavaného rozsudku v napadnutej časti. Odvolací súd nenachádza dôvod, pre ktorý by sa mal od záverov súdu prvej inštancie odchýliť a preto nemôže dať za pravdu žiadnemu z odvolateľov. 38. Vzhľadom na odvolaciu argumentáciu strán, odvolací súd považuje za podstatné uviesť iba nasledovné: 39. S poukazom na odvolanie žalovaného 2/ vo vyhovujúcej časti, a jeho názor, že vo veci nie je pasívne vecne legitimovaný z titulu zásahu do osobnostných práv žalobcov s poukazom na zákon o povinnom zmluvnom poistení, ktorý s poistením nemajetkovej ujmy podľa § 11 a nasl. Občianskeho zákonníka nepočíta, a to ani s poukazom na rozsudok Súdneho dvora EÚ vo veci C-22/12 zo dňa 24.10.2013 (Haasová), odvolací súd je toho názoru, že názor žalovaného 2/ nie je správny a má za to, že súd prvej inštancie správne právne posúdil otázku pasívnej vecnej legitimácie žalovaného 2/ riadiac sa názorom odvolacieho súdu vysloveným už v jeho skoršom uznesení č. k. 11Co/394/2014-545 zo dňa 29.6.2015 (ktorým zrušil /prvý/ rozsudok okresného súdu v celom rozsahu a vec vrátil na ďalšie konanie), pričom uzavrel, že žalovaný 2/ je pasívne legitimovaný. V tejto súvislosti odvolací súd odkazuje na odôvodnenie na strane 11 až 15 svojho rozhodnutia. Ďalej odvolací súd poukazuje na to, že zákon o povinnom zmluvnom poistení v ustanovení § 15 od 1.1.2002 zaviedol všeobecný priamy nárok poškodeného na náhradu škody proti poisťovateľovi zodpovednej osoby, preto v prípade škody spôsobenej prevádzkou motorového vozidla si poškodený môže vybrať, či nárok na náhradu škody uplatní voči škodcovi alebo voči poisťovateľovi alebo voči obom súčasne. To, že citovaný zákon v § 15 ods. 1 umožňuje poškodenému uplatniť nárok na náhradu škody priamo proti poisťovateľovi škodcu, nezbavuje poškodeného možnosti uplatniť tento nárok voči škodcovi (resp. pôvodcovi zásahu). 40. Pre posúdenie otázky pasívnej legitimácie žalovaného 2/ ako poisťovateľa žalovaného 1/ je ale rozhodujúce vyriešenie otázky, čo treba rozumieť pod pojmom škoda použitým v zákone o povinnom zmluvnom poistení, najmä v jeho ustanovení § 4 ods. 2 o. i. škody na zdraví a nákladov pri usmrtení (§ 4 ods. 2 písm. a/ cit. zákona), ktorý upravuje vecný rozsah poistného krytia. Právna teória prisudzuje zmysel škody (inej než materiálnej) aj iným ujmám nemajetkovej povahy, ktoré môžu vzniknúť z porušenia práva v dôsledku zásahu do inej než majetkovej sféry poškodeného, t. j. ujmám imateriálnym, morálnym, citovým, za ktoré prináleží poškodenému peňažná náhrada. V našom právnom prostredí, ktoré je súčasťou európskeho spoločenstva práva, je potrebné vykladať pojem škoda eurokonformne. Niet pochybností, že povinnosť krytia poistením zodpovednosti za škodu spôsobenú tretím osobám motorovými vozidlami je zabezpečená a definovaná právnou úpravou Európskej únie (rozsudok SD EÚ C-22/12 Haasová, bod 39) a preto i v preskumávanej veci je nutné riešiť spornú právnu otázku v súlade s komunitárnym právom (právna oblasť je harmonizovaná právom Európskej únie). Rozhodujúci v danej veci je už citovaný rozsudok SD EÚ C-22/12 vo veci Haasová (na ktorý odkazuje v odvolaní aj žalovaný 2/) a tzv. „“motorové smernice týkajúce sa povinného poistenia zodpovednosti za škodu spôsobenú prevádzkou motorových vozidiel. V súčasnom komunitárnom práve problematiku poistenia zodpovednosti za škodu spôsobenú prevádzkou motorových vozidiel upravuje smernica Európskeho parlamentu a Rady č. 2009/103/ES zo 16. septembra 2009 o poistení zodpovednosti za škodu spôsobenú prevádzkou motorových vozidiel). Touto smernicou bola v záujme jasnosti a prehľadnosti zrušená a nahradená doterajšia právna úprava danej problematiky, ktorá bola upravená opakovane, podstatným spôsobom zmenenými a doplnenými smernicami Rady č. 72/166/EHS <. z 24. apríla 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami a kontroly plnenia povinnosti poistenia tejto zodpovednosti, č. 84/5/EHS z 30. decembra 1983 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel, zmenená a doplnená smernicou Európskeho parlamentu a Rady 2005/14/ES z 11. mája 2005, č. 90/232/EHS zo 14. mája 1990 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel. 41. Pričom citované smernice (v odseku 40) na účely účinnej realizácie spoločného trhu smerujú na jednej strane k zabezpečeniu voľného pohybu motorových vozidiel nachádzajúcich sa na území Európskej únie, ako aj osôb vo vozidle, a na druhej strane k zabezpečeniu porovnateľného zaobchádzania s poškodenými účastníkmi nehôd spôsobených týmito vozidlami, bez ohľadu na miesto nehody na únijnom území. Ukladajú preto členským štátom povinnosť zabezpečiť, aby zodpovednosť za škodu spôsobenú prevádzkou motorových vozidiel bola krytá poistením. Ustanovenia vnútroštátneho práva, ktoré upravujú náhradu škody pri nehodách spôsobených prevádzkou motorových vozidiel, nemôžu pritom odňať dotknutým smerniciam potrebný účinok (rozsudok SD C- 300/10 Marques Almeida, C-22/12 Haasová, bod 42). Členské štáty majú tiež zaručiť, aby náhrada škody podľa ich vnútroštátneho práva zodpovednosti za škodu z dôvodu nemajetkovej ujmy, ktorú utrpeli blízki rodinní príslušníci osôb, ktoré sa stali obeťami dopravnej nehody, bola krytá povinným poistením (rozsudok SD C-22/12 Haasová, bod 55). 42. Žalovaný 2/ ďalej namietal, že smernice teda nie sú všeobecne záväznými právnymi predpismi a ich záväznosť je daná judikatúrou ESD výlučne v rozsahu: nepriamej záväznosti (nepriameho účinku) - ako interpretačný rámec, ktorý však nesmie byť contra legem vnútroštátnemu práva a priamej záväznosti (priameho účinku) - zaväzujúc však výlučne členský štát EÚ na ich transponovanie do právneho poriadku, a že zásada konformného výkladu vnútroštátneho práva má aj určité obmedzenia všeobecnými zásadami práva a nemôže slúžiť ako základ na výklad contra legem vnútroštátneho práva. Odvolací súd v tejto súvislosti uvádza, že sa stotožňuje so žalovaným 2/, že tzv. motorové smernice síce nemajú priamy účinok a nemôžu ukladať povinnosti jednotlivcom ale len členským štátom, čím je definovaný aj ich účinok vo vzťahu k žalovanému 2/. Zároveň odvolací súd poukazuje na to, že neexistencia priameho účinku smerníc nič nemení na potrebe uplatňovania princípu prednosti práva EÚ pred národným poriadkom za každých okolností. V tejto súvislosti odvolací súd upriamuje pozornosť na uznesenie ÚS SR III. 666/2016 z 11.10.2016 a jeho odôvodnenie: „Aj v prípade, že nedochádza k priamej aplikácii konkrétnej právnej normy EÚ, to znamená, keď sa na určitý právny prípad aplikuje norma vnútroštátna, mala by byť interpretovaná a použitá v súlade s právom EÚ. Práve smernice ako typová kategória predpisov sekundárneho práva sú (na rozdiel od nariadení) typické absenciou priamej uplatniteľnosti voči fyzickým osobám a právnickým osobám v jednotlivých členských štátoch. Podľa čl. 288 ods. 3 Zmluvy o fungovaní Európskej únie (ďalej len „zmluva o fungovaní EÚ“) je smernica záväzná pre každý členský štát, ktorému je určená, a to vzhľadom na výsledok, ktorý sa má dosiahnuť, pričom sa voľba foriem a metód ponecháva vnútroštátnym orgánom. Citované ustanovenie primárneho práva Európskej únie vysiela zrozumiteľné posolstvo vnútroštátnym orgánom členských štátov zaväzujúc ich na taký výkon ich vrchnostenských kompetencií, ktorý zabezpečí dosiahnutie výsledku očakávaného smernicou. Inými slovami, ide tu o povinnosť naplniť vôľu únijného tvorcu smernice vnútroštátnymi právnymi prostriedkami. Štandardným prostriedkom dosahovania cieľa stanoveného smernicou je zmena právnej úpravy, ku ktorej pristúpi vnútroštátny zákonodarca. Avšak pre prípad, že túto svoju povinnosť nesplní, vyvinula rozhodovacia prax Súdneho dvora EÚ teóriu priameho účinku smerníc a nepriameho účinku smerníc. Vzhľadom na závery rozsudku Súdneho dvora vo veci Marshall (C-152/84), podľa ktorého na základe vtedajšieho čl. 189 ods. 3 Zmluvy o založení Európskeho hospodárskeho spoločenstva (v súčasnosti už citovaný čl. 288 ods. 3 zmluvy o fungovaní EÚ) záväzná podstata smernice, ktorá konštituuje základňu pre možnosť odvolať sa na smernicu pred vnútroštátnym súdom, existuje len vo vzťahu ku „každému členskému štátu, ktorému je určená“. Z toho vyplýva, že smernica nemôže sama osebe ukladať povinnosti jednotlivcom, a že ustanovenia smernice ako také nemožno uplatňovať voči jednotlivcom. Možno tak uvažovať len o nepriamom účinku smerníc, ktorý zakladá rozhodnutie Súdneho dvora vo veci Marleasing SA (C-106/89) s odvolaním sa na prejudikatúru vo veci Von Colson a Kamann (C-14/83). Podľa tohto rozhodnutia pri aplikácii vnútroštátneho práva, bez ohľadu na to, či aplikované ustanovenia boli schválené pred alebo po smernici, vnútroštátny súd povolaný na výklad vnútroštátneho práva je povinný interpretovať ho, nakoľko je to možné vo svetle dikcie (textu) a účelu smernice, aby sa dosiahol výsledok sledovaný smernicou, a tým zabezpečil súlad s tretím odsekom čl. 189 Zmluvy o založení Európskeho hospodárskeho spoločenstva (čl. 288 ods. 3 zmluvy o fungovaní EÚ). Nepriamy účinok smerníc Súdny dvor ešte konkrétnejšie objasnil vo veci Pfeiffer a ďalší (C-397/01 až 403/01), v ktorej zdôraznil, že požiadavka výkladu vnútroštátneho práva v súlade s právom Únie sa síce v prvom rade týka vnútroštátnych ustanovení prijatých na prebratie smernice, neobmedzuje sa však iba na výklad týchto ustanovení, ale vyžaduje, aby vnútroštátny súd vzal do úvahy vnútroštátne právo ako celok a posúdil, do akej miery ho možno použiť spôsobom, ktorý nevedie k výsledku, ktorý odporuje smernici (bod 115). Ak vnútroštátne právo umožňuje za určitých okolností s použitím vlastných výkladových metód vyložiť ustanovenie vnútroštátneho právneho predpisu tak, že bude možné vyhnúť sa rozporu s inou normou vnútroštátneho práva alebo obmedziť oblasť pôsobnosti tohto ustanovenia na dosiahnutie tohto účelu a použiť ho len do tej miery, aby bolo súladné s danou normou, tak je vnútroštátny súd povinný použiť rovnaké metódy, aby sa dosiahol cieľ stanovený smernicou (bod 116)“. S ohľadom na citované má odvolací súd za to, ani argumentácia žalovaného 2/ vo vzťahu k účinkom smernice nemá vplyv na to, že je v konaní pasívne vecne legitimovaný a to práve s poukazom obsah smernice 2009/103/EHS (kodifikované znenie) s poukazom na rozsudok C-22/12. 43. V dôsledku vstupu Slovenskej republiky do Európskej únie je pre vnútroštátny orgán aplikácie práva eurokonformný výklad vnútroštátneho práva záväzný, teda výklad v súlade s komunitárnym právom, aby sa tak zabezpečil "reálny účinok" príslušnej smernice. Súd členského štátu môže prostredníctvom eurokonformnej interpretácie vyplniť i medzery vnútroštátneho právneho predpisu. Ak by sa úprava obsiahnutá v smerniciach prevzala do vnútroštátneho právneho poriadku nesprávne, napr. zúžene, mohol by sa dotknutý subjekt domáhať ochrany svojich práv na Súdnom dvore Európskej únie a žiadať o posúdenie nesúladu národnej úpravy s príslušnou smernicou. Judikatúra Súdneho dvora Európskej únie (napr. rozhodnutie C-106/89 Marleasing SA v. La Commercial International d Alimentation SA., C-334/92 Theodor Wagner Mired v. Fondo de Garantia Salarial alebo C-91/92 Paola Faccini Dori a Recrep SRL) dovodila povinnosť vykladať vo svetle komunitárnych noriem nielen ustanovenia národného práva implementujúceho komunitárny predpis (smernicu), ale tiež národné právo ako celok, pričom vnútroštátny súd je povolaný k výkladu národného práva v čo najväčšom možnom rozsahu vo svetle textu a účelu smerníc (tzv. nepriamy účinok smerníc). Keďže už odvolací súd pri svojom skoršom rozhodnutí uzavrel, že žalovaný 2/ je pasívne vecne legitimovaný v spore s poukazom aj na eurokonformný výklad, nemožno prisvedčiť žalovanému 2/, že takýto výklad nie je ústavne konformný, a že má za následok výklad contra legem. 44. Vzhľadom na nadradenosť komunitárneho práva ako rozhodujúceho faktora pri naplnení cieľa smerníc, bolo potrebné vychádzať z rozšíreného výkladu definície škody. K námietke, že Súdny dvor EÚ vo veci Haasová iba uviedol, ako by úprava otázky (či v rámci ním posudzovanej vnútroštátnej právnej úpravy poistného krytia povinného zmluvného poistenia zahrnutá aj náhrada nemajetkovej ujmy spôsobnej blízkym osobám obetí dopravných nehôd alebo nie) mala vo vnútroštátnom práve v súlade s komunitárnou úpravou vyzerať, odvolací súd uvádza, že z odpovede SD EÚ v rozsudku C-22/12 je zrejmé, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy, ak jej náhradu na základe zodpovednosti poisteného za škodu upravuje vnútroštátne právo. Pričom i poukaz na rozsudok Súdneho dvora EÚ ohľadom tejto problematiky je správny, keď práve ustanovenia § 11 <. a 13 <. Občianskeho zákonníka, podľa ktorých okresný súd správne vec posúdil, sú týmto požadovaným „vnútroštátnym právom uplatňovaným na základe zodpovednosti za škodu“, čo skonštatoval Súdneho dvora EÚ v bode 56 rozsudku vo veci Haasová. Za rozhodujúci pre uvedené konštatovanie je nutné považovať podľa bodu 58 fakt, že zodpovednosť poisteného vznikla na základe dopravnej nehody a mala občianskoprávnu povahu. Pričom uvedené ani nevylučuje argument žalovaného 2/, že podľa § 11 a § 13 Občianskeho zákonníka môžu pozostalí žalovať pôvodcu zásahu do ich súkromia, čo aj žalobou žalobcovia vo vzťahu k žalovanému 1/ aj využili. 45. Odvolací súd ďalej poukazuje na to, že účelom zákona o povinnom zmluvnom poistení je aj náhrada nemajetkovej ujmy pozostalých po obetiach dopravných nehôd. Keď zásah do osobnostných práv žalobcov (do ich práva na súkromný a rodinný život), v dôsledku ktorého utrpeli psychickú ujmu (imateriálnu alebo nemajetkovú škodu na zdraví), bol spôsobený prevádzkou motorového vozidla, na ktoré sa vzťahovalo povinné zmluvné poistenie zodpovednosti za škodu u žalovaného 2/ ako poisťovateľa žalovaného 1/. Preto žalobcom prislúchalo právo, aby im tento poisťovateľ (žalovaný 2/) nahradil (ako poškodeným subjektom) žalobou uplatňovaný nárok a to s poukazom eurokonformný výklad ustanovenia § 4 ods. 2 <. zákona o povinnom zmluvnom poistení, podľa ktorého platí, že náhrada škody z dôvodu nemajetkovej ujmy spadá do rozsahu krytia povinným zmluvným poistením zodpovednosti za škodu spôsobenú prevádzkou dopravného prostriedku. 46. V tejto súvislosti odvolací súd poukazuje aj na uznesenie Ústavného súdu SR sp. zn. III. ÚS 646/2015 <. zo 16. decembra 2015, v ktorom v obdobnej veci konštatoval, že „je zjavné, že ako vnútroštátne právo Českej republiky, tak aj vnútroštátne právo Slovenskej republiky prostredníctvom konkrétnych ustanovení Občianskeho zákonníka (§ 11 a § 13, pozn.) každého z týchto štátov, umožňuje blízkym osobám obetí usmrtených pri dopravných nehodách priznať náhradu nemajetkovej ujmy, ktorá má byť krytá z povinného poistenia zodpovednosti za škodu spôsobenú prevádzkou motorového vozidla. V Slovenskej republike povinné zmluvné poistenie zodpovednosti za škodu spôsobenú prevádzkou motorového vozidla upravuje zákon č. 381/2001 <. Z. z., podľa ktorého má aj sťažovateľka ako poisťovateľ oprávnenie vykonávať poistenie zodpovednosti na území Slovenskej republiky“. 47. Aj podľa rozsudku Súdneho dvora vo veci Drozdovs C-277/12, smernica Rady 72/166/EHS a smernica Rady 84/5/EHS sa majú vykladať v tom zmysle, že povinné poistenie zodpovednosti za škodu spôsobenú prevádzkou motorových vozidiel má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. 48. Ďalej odvolací súd konštatuje, že pod pojem ujma na zdraví je treba zahrnúť akúkoľvek ujmu, ktorá bola spôsobená zásahom do osobnej integrity, čo zahŕňa tak fyzickú, ako aj psychickú traumu (rozsudok SD EÚ C-22/12, bod 47), vzhľadom na odlišnosti medzi rôznymi jazykovými verziami článku 1 ods. 1 druhej smernice a článku 1 prvého odseku tretej smernice, ako aj cieľ chránený smernicami. Podľa ustálenej judikatúry Súdneho dvora EÚ sa ustanovenia práva Únie majú vykladať a uplatňovať jednotne na základe znení vypracovaných vo všetkých jazykoch a v prípade rozporu medzi jazykovými verziami textu sa má dotknuté ustanovenie vykladať podľa účelu právneho predpisu. Keďže rôzne jazykové verzie článku 1 ods. 1 druhej smernice používajú pojem „ujma na zdraví", ako aj „osobná ujma", je treba sa sústrediť na účel smernice, pričom uvedené pojmy dopĺňajú pojem „škoda na majetku" v snahe uplatnenia extenzívneho výkladu týchto pojmov, s cieľom posilnenia ochrany obetí (rozsudok SD C-22/2012 Haasová, bod 48, 49). Ak zodpovednosť poisteného, ktorá podľa vnútroštátneho práva vyplýva z § 11 a § 13 Občianskeho zákonníka, vznikla na základe dopravnej nehody a má občianskoprávnu povahu, z ničoho nevyplýva, že na túto zodpovednosť sa nevzťahuje vnútroštátne hmotné právo zodpovednosti za škodu, na ktoré odkazujú smernice (rozsudok ESD C-22/12 Haasová, bod 57, 58). Uvedený záver, ako uviedol Súdny dvor EÚ, nemôže spochybniť ani odlišné systematické zaradenie ustanovení § 11, § 13 Občianskeho zákonníka k úprave zásahov do ochrany osobnosti, ktorá je nezávislá od úpravy zodpovednosti za škodu. S poukazom na uvedené vzhľadom na skutočnosť, že vnútroštátne právo umožňuje rodinným príslušníkom obete dopravnej nehody požadovať náhradu utrpenej nemajetkovej ujmy, náhrada tejto ujmy musí byť krytá povinným poistením motorového vozidla (SD Tlačové komuniké č. 144/13 z 24. októbra 2013). Žalobcovia sa preto dôvodne domáhali náhrady nemajetkovej ujmy i priamo voči žalovanému 2/, ktorý má povinnosť nahradiť škodu na zdraví v podobe psychickej traumy. 49. Pre účely povinného zmluvného poistenia bolo potrebné pojem škoda vykladať eurokonformne, teda extenzívne v tom zmysle, že tento pojem zahŕňa aj náhradu nemajetkovej ujmy, z titulu občianskoprávnej zodpovednosti za zásah do osobnostných práv pozostalých, spočívajúci v zásahu do práva na súkromný a rodinný život spôsobený usmrtením blízkej osoby pri prevádzke dopravných prostriedkov. Aj podľa dôvodovej správy k uvedenému zákonu je usmrtenie pri dopravnej nehode najzávažnejším dôsledkom tejto udalosti. Pokiaľ podľa súdnej praxe usmrtenie pri dopravnej nehode vyvoláva nielen občianskoprávnu zodpovednosť za škodu ale aj občianskoprávnu zodpovednosť za neoprávnený zásah do osobnostných práv, musí byť aj táto zodpovednosť predmetom poistného krytia. Zúžený a nekomplexný čisto gramatický a formalistický výklad pojmu škoda, vychádzajúci z textu zákona o povinnom zmluvnom poistení, resp. z ustanovení Občianskeho zákonníka o zodpovednosti za škodu, teda ak by náhrada nemajetkovej ujmy pozostalých nemala byť predmetom poistného krytia, by znamenal neprípustné značne disproporčné majetkové riziko subjektov zodpovedajúcich za takúto nemajetkovú ujmu, ako i pozostalých v tom smere, či im prisúdená náhrada bude aj skutočne poskytnutá (riziko, že pri insolventnosti zodpovedného subjektu nebude náhrada vymožiteľná). Neprijateľnosť týchto dôsledkov vyžaduje extenzívnu interpretáciu pojmu škoda pre účely zákona o povinnom zmluvnom poistení tak, že doň patrí aj náhrada nemajetkovej ujmy za zásah do osobnostných práv pozostalých, a teda že aj táto náhrada je predmetom poistného krytia. Komunitárne právo tak chápe škodu ako majetkovú tak aj nemajetkovú ujmu, respektíve za ujmu považuje majetkovú aj nemajetkovú škodu (rozsudok SD C-63/09 Axel Walz). Súčasťou náhrady škody (ujmy) spôsobenej na zdraví sú nielen ujmy majetkovej povahy (náhrada nákladov spojených s liečením, náhrada pohrebných nákladov), ale aj nemajetkové ujmy, akými sú napr. bolesti a sťaženie spoločenského uplatnenia (§ 444 Občianskeho zákonníka), ktoré sa odškodňujú v peniazoch. Právna teória prisudzuje zmysel škody (inej než materiálnej) aj iným ujmám nemajetkovej povahy, ktoré môžu vzniknúť z porušenia práva v dôsledku zásahu do inej než majetkovej sféry poškodeného, t. j. ujmám imateriálnym, morálnym, citovým, za ktoré prináleží poškodenému peňažná náhrada (odškodnenie). Podľa nálezu ÚS ČR Pl. 16/04 z legislatívneho hľadiska sa javí správnejšie opustiť poňatie škody ako majetkovej ujmy a pokladať za škodu aj ujmu, vzniknutú pôsobením na telesnú ale i duchovnú integritu poškodeného. Princípy európskeho deliktného práva definujú škodu ako majetkovú alebo nemajetkovú ujmu zákonom chráneného záujmu. Legislatíva európskych štátov sa postupne uvedenej definícii prispôsobuje. Občiansky zákonník nedefinuje pojem škody, hovorí len o skutočnej škode (§ 442 ods. 1). Skutočná škoda bola v zmysle právnych teórii pred rokom 1989 vykladaná ako majetková škoda a preto ustanovenia o náhrade škody sú systematicky radené k právam majetkovým. Judikatúra prvorepublikových najvyšších súdnych inštancií realizovala ústretovú korektúru zákonnej kazuistiky vo vzťahu k imateriálnej škode. Náhradou škody sa v odôvodnených prípadoch, vyžarovaním princípov obsiahnutých v čl. 10 ods. 2 Listiny základných práv a slobôd (ústavný zákon č. 23/1991 Zb.), rozumie aj peňažná kompenzácia citovej ujmy utrpenej úmrtím blízkej osoby, ku ktorej došlo v dôsledku zavineného protiprávneho konania. 50. Odvolací súd poukazuje aj na dôležitosť ústavno-konformného výkladu právnych predpisov, keď súd musí nielen rešpektovať právo, ale jeho výklad a aplikácia musí smerovať k spravodlivému výsledku. Právo musí byť predovšetkým nástrojom spravodlivosti, nielen súborom právnych predpisov, ktoré sú mechanicky a formalisticky aplikované bez ohľadu na zmysel a účel toho ktorého záujmu chráneného príslušnou normou (nález Ústavného súdu SR č. 2221/07 z 19.3.2008). V materiálnom právnom štáte nejde len o dodržiavanie práva bez ďalšieho, ale predovšetkým o dodržiavanie takých pravidiel správania, ktoré sú v súlade s hodnotami, na ktorých je právny poriadok vybudovaný. Právo je spoločenský normatívny systém, ktorého účelom je rozumné usporiadanie vzťahov medzi členmi spoločnosti. Už z tejto základnej funkcie práva vyplýva, že riešenia, ktoré sa požiadavke rozumného usporiadania vzťahov priečia, sú neprijateľné. Súdu jednoznačne vždy prislúcha, aby sa zaoberal otázkou, či mechanická aplikácia zákona nemôže priniesť absurdné dôsledky a v prípade, že tomu tak je, aby ju takouto interpretáciou pomocou redukcie "ad absurdum" odmietol a zvolil výklad, ktorý bude v súlade so zmyslom a účelom zákona a ktorý bude racionálny a spravodlivý. Výklad dotknutého zákona o povinnom zmluvnom poistení (§ 4) učinený žalovaným 2/ uvedené požiadavky nespĺňa. 51. Eurokonformný, ako i lingvistický výklad, sú v súlade s definovaním pojmov európskym deliktným právom, ktorý chápe škodu na zdraví ako ujmu (zhoršenie) telesného alebo duševného zdravia. Preto nárok z titulu zodpovednosti za škodu spôsobenú prevádzkou motorového vozidla zahŕňa aj ujmu v emočnej sfére žalobcov ako poškodených. V kontexte vyššie uvedeného sa javí nadbytočné argumentovať špecifikami dotknutých hmotnoprávnych inštitútov vnútroštátneho práva (náhrada škody a náhrada nemajetkovej ujmy) z hľadiska pojmoslovia poškodených osôb a druhovým vymedzením škody na zdraví podľa Občianskeho zákonníka (§ 449 ods. 1). Dôvodom je neprípustne zužujúci výklad pojmu ujma na zdraví (abstrahujúci duševné zdravie človeka). Eurokonformným výkladom oblasti harmonizovanej právom Európskej únie sa preto prinavracia komplexný význam pojmu zdravie a s tým spojené odškodnenie jeho obidvoch zložiek (telesnej a psychickej). 52. Povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. Vnútroštátne právo túto náhradu upravuje, na základe zodpovednosti poisteného za škodu, v danom prípade žalovaného 1., aplikáciou ustanovenia § 11 a § 13 Občianskeho zákonníka, a to v dôsledku vývoja súdnej praxe (inšpirovaného rozhodovacou činnosťou súdov Českej republiky, v ktorej si predmetný nárok našiel legislatívny priestor aj priamo v ustanoveniach Občianskeho zákonníka upravujúcich náhradu škody, tzv. „odškodnenie za smrť"), pretože sa nejedná o tradičný nárok spadajúci pod ochranu osobnosti (historický výklad). Je nespochybniteľné, že súdna prax na základe zodpovednosti poistených za škodu priznáva náhradu nemajetkovej ujmy príbuzným obetí dopravných nehôd. Smrť člena rodiny spôsobená prevádzkou dopravného prostriedku zakladá občianskoprávnu zodpovednosť prevádzateľa, či vodiča dopravného prostriedku a právo domáhať sa zo strany oprávnených osôb voči týmto osobám v zmysle vnútroštátnej úpravy nároku na náhradu škody a nemajetkovej ujmy, v dôsledku neoprávneného zásahu do ich osobnostných práv (tým, že bolo porušené ich právo na rodinný a súkromný život). Odlišnosť inštitútov náhrady škody a náhrady nemajetkovej ujmy vo vnútroštátnom práve (Občiansky zákonník), na ktorú poukazuje aj žalovaný 2. nemôže brániť aplikácii komunitárneho práva, v oblasti harmonizovanej právom Európskej únie, ako ani napĺňaniu cieľov smerníc. 53. Odvolací súd má za to, že poukaz žalovaného 2/ na nemožnosť subsumovať pod pojem „škoda na zdraví“ v zmysle zákona o povinnom zmluvnom poistení aj náhrady nemajetkovej ujmy nie je na mieste, keďže tzv. motorové smernice (uvedené v odseku 40) ukladajú členským štátom povinnosť zabezpečiť, aby zodpovednosť za škodu spôsobenú prevádzkou motorových vozidiel bola krytá poistením. Pričom ustanovenia vnútroštátneho práva, ktoré upravujú náhradu škody pri nehodách spôsobených prevádzkou motorových vozidiel, nemôžu pritom odňať dotknutým smerniciam potrebný účinok (rozsudok SD C- 300/10 Marques Almeida, C-22/12 Haasová, bod 42). Členské štáty majú tiež zaručiť, aby náhrada škody podľa ich vnútroštátneho práva zodpovednosti za škodu z dôvodu nemajetkovej ujmy, ktorú utrpeli blízki rodinní príslušníci osôb, ktoré sa stali obeťami dopravnej nehody, bola krytá povinným poistením (rozsudok SD C-22/12 Haasová, bod 55). Medzi škody, ktoré sa musia nahradiť v súlade s tzv. motorovými smernicami patrí aj nemajetková ujma (rozsudok SD C-22/12, bod 50), ktorej náhradu na základe zodpovednosti poisteného za škodu upravuje vnútroštátne právo uplatniteľné v danom spore (§ 11, § 13 Občiansky zákonník). 54. V súvislosti s námietkou žalovaného 2/, že okresný súd v danej veci rozhodol protichodne so zaužívanou judikatúrou v obdobných veciach (NS SR sp. zn. 4Cdo/160/07, sp. zn. 2Cdo/93/2008, 4Cdo 168/2009, Krajský súd v Banskej Bystrici sp. zn. 13Co/39/2012, sp. zn. 5Co/141/2011, Krajský súd v Prešove sp. zn. 12Co/89/2013), odvolací súd uvádza, že v kontexte vyššie uvedeného nebol dôvod rezignovať na aplikáciu moderných výkladových metód, ku ktorým je povolaný každý členský štát EÚ, predovšetkým na eurokonformný ako i lingvistický výklad, vrátane materiálne, interpretačnej záväznosti judikatúry ESD (ktorá nezaväzuje len strany sporu ale je prameňom komunitárneho práva). Aj samotný Ústavný súd SR v rozhodnutí III. ÚS 666/2016 zo dňa 11.10.2016 (ktorým bola sťažnosť spoločnosti KOOPERATÍVA poisťovňa, a.s. odmietnutá ako neopodstatnená) uviedol, že „nemá dôvod odchýliť sa od svojho meritórneho postoja vyjadreného v predchádzajúcich uzneseniach odmietajúcich sťažnosti sťažovateľa ako zjavne neopodstatnené ani na podklade rozsudku najvyššieho súdu z 31. marca 2016 vo veci sp. zn. 3Cdo 301/2012“ (ktorý vychádzal z rozhodnutia sp. zn. 4Cdo/168/2009 poznámka odvolacieho súdu). V tejto súvislosti odvolací súd ešte dopĺňa, že ani potom ako boli vydané rozhodnutia NS SR sp. zn. 8Cdo/219/2016 a ÚS SR II. ÚS 847/2016 (na ktoré poukázal žalovaný 2/ vo vyjadrení zo dňa 11.7.2017) nebolo dôvod ustúpiť od záveru, že žalovaný 2/ je pasívne vecne legitimovanou stranou v spore, vysloveného už odvolacím súdom v súvislosti s prvým rozsudkom súdu prvej inštancie, keďže NS SR v rozsudku sp. zn. 6MCdo/1/2016 zo dňa 31.7.2017 (ktorým bolo zamietnuté mimoriadne dovolanie generálneho prokurátora SR) odseku 23 odôvodnenia uzavrel, „Druhým (nech aj v C. s. p. výslovne neustanoveným) dôvodom, pre ktorý v prejednávanej veci neprichádzalo do úvahy predloženie veci veľkému senátu, bolo to, že v čase nasledujúcom po rozhodnutiach NS sp. zn. 4 Cdo 168/2009 <. a 3 Cdo 301/2012 <. a zároveň predchádzajúcom rozhodovaniu v prejednávanej veci (zaplatenie nemajetkovej ujmy utrpenej usmrtením matky a manželky žalobcov pri dopravnej nehode poznámka odvolacieho súdu) spornú právnu otázku riešil (a tiež vyriešil) ústavný súd. Ten nielenže už vo viacerých ním dosiaľ posudzovaných veciach odmietol sťažnosti poisťovní, namietajúcich porušenie svojich základných práv rozhodnutiami všeobecných súdov, ustaľujúcimi krytie aj nemajetkovej umy pozostalých poistením podľa ZoPZP, ale dokonca pri rozhodovaní vo veci sťažovateľky totožnej s podnecovateľkou mimoriadneho dovolania z prejednávanej veci v rámci odôvodnenia uznesenia z 11. októbra 2016 sp. zn. III. ÚS 666/2016 <. uzavrel (citované z uznesenia), že pojem „škoda“ použitý v zákone č. 381/2001 <. Z. z. o povinnom zmluvnom poistení zodpovednosti za škodu spôsobenú prevádzkou motorového vozidla je ústavne konformným spôsobom interpretovateľný extenzívne tak, že zahŕňa aj nemajetkovú (imateriálnu) ujmu podľa ustanovení Občianskeho zákonníka o ochrane osobnosti, s cieľom maximálnej možnej miery rešpektovania cieľov relevantnej únijnej regulácie. Takýto záver treba mimo akúkoľvek pochybnosť považovať i za obraznú vnútroštátnu bodku v diskusii na témy 1/ krytia nárokov pozostalých po obetiach dopravných nehôd na náhradu nemajetkovej ujmy povinným zmluvným poistením zodpovednosti za škodu a 2/ tzv. pasívnej legitimácie povinných zmluvných poisťovní v konaniach o náhradu nemajetkovej ujmy pred všeobecnými súdmi“. V tejto súvislosti ešte odvolací súd poukazuje na to, že hoci judikatúra najvyššieho súdu, vrátane ním prijatých stanovísk na zjednotenie rozhodovania, nie je formálne záväzná, ipso iure normatívnu silu má, a to tak vo vertikálnej línii (voči súdom nižších inštancií), ako aj v horizontálnej línii (medzi senátmi najvyššieho súdu navzájom). V prípade precedenčnej záväznosti rozhodnutí najvyššieho súdu existuje možnosť, aby všeobecný súd (ne) reflektoval právny názory najvyššieho súdu. Aj Ústavný súd SR v mnohých prípadoch svojim rozhodnutiam priznal normatívne pôsobenie judikatúry s odôvodnením, že bezdôvodné opomenutie jeho rozhodnutia alebo rozhodnutia najvyššieho súdu, či opomenutie ustálenej judikatúry alebo doterajšej judikatúry má spravidla za následok nepreskúmateľnosť a arbitrárnosť vydaného rozhodnutia, ktoré potom ústavný súd považuje za protiústavné. Vo všeobecnej rovine z hľadiska záväznosti judikatúry platí, že už raz urobený výklad právnej normy autoritatívnym spôsobom orgánom by mal byť východiskom pre rozhodovanie nasledujúcich prípadov rovnakého druhu, pokiaľ nedôjde k následnému osvojeniu si dostatočne relevantných dôvodov predloženými racionálnymi a presvedčivými argumentmi, svedčiacimi pre zmenu judikatúry. To všetko z dôvodu rešpektovania princípov právnej istoty, predvídateľnosti práva, ochrany oprávnenej dôvery v právo a princípu formálnej spravodlivosti (rovnosti). Tieto princípy však neplatia bezvýnimočne, a preto, ak existuje dostatočne legitímny dôvod na ich obmedzenie, resp. dostatočný legitímny dôvod na zmenu doterajšej interpretácie právnej normy, potom je možný zásah do právnej istiny a rovnosti jednotlivca ospravedlniť, ale len pri dodržaní zákonom vymedzených procedurálnych postupov. Inak ustálenú judikatúru súdu a v nej obsiahnutú interpretáciu treba považovať za zákon v materiálnom zmysle a za súčasť príslušnej normy. 55. Žalobcovia 1/, 2/, 3/ podali odvolanie (aj) voči II. výroku (zamietajúcej časti) a argumentovali, že 100 % zavinenie na dopravnej nehode nesie iba žalovaný 1/, preto je nesprávne tvrdenie okresného súdu o 50 % spoluzavinení nebohej pani C. ako chodkyne s poukazom str. 24 znaleckého posudku „nereagovanie vodiča na chybné konanie“. Ak by pani C. zaregistrovala, že vozidlo ide po vozovke neprimeranou rýchlosťou, na vozovku by nevstúpila. Je preto zrejmé, že žalovaný 1/ išiel neprimeranou rýchlosťou. Odvolací súd sa s argumentáciou žalobcov nestotožnil a zotrval na závere vyslovenom už v uznesení č. k. 11C/394/2014-545 zo dňa 29.6.2015 (strana 16 druhý odsek), že sa stotožňuje s rozhodnutím súdu prvého stupňa (akt. inštancie) o miere spoluzavinenia odporcu 1/ (akt. žalovaného 1/) a neb. chodkyne p. C. a to u každého na 50 %, „nakoľko z vykonaného dokazovania a to najmä rozsudkom Okresného súdu Bratislava III. zo dňa 10.12.2009 sp. zn. 46 T 92/2009, konkrétne zo záverov znaleckého dokazovania jasne vyplýva, že v prvom rade bolo technickou príčinou nehody nesprávne konanie chodkyne p. C., ktorá sa pred vstupom do vozovky zodpovedne nepresvedčila, či môže cez vozovku bezpečne prechádzať, keď do vozovky vstúpila mimo vyznačeného priechodu pre chodcov a cez vozovku prechádzala v čase, keď na to nebola situácia z technického hľadiska spôsobilá a druhou príčinou bola nesprávna technika jazdy vodiča, ktorý na vstup chodkýň do jazdného pásu vozovky a pohyb v smere jeho jazdnej dráhy nereagoval včas intenzívnym brzdením a bolo povinnosťou vodiča reagovať na pohyb chodkýň už v čase, keď z priestoru niky začali vstupovať do pravého jazdného pruhu vozovky. Z uvedeného tak vyplýva, že v prvom rade bolo technickou príčinou dopravnej nehody nesprávne konanie chodkyne p. C., avšak na strane druhej mohol odporca 1/ (akt. žalovaný 1/) zabrániť nehode správnou technikou jazdy a to včasným intenzívnym brzdením a zastavením vozidla ešte pred nebezpečným prierezom vozovky, načo mal odporca 1/ (akt. žalovaný 1/) dosť času a k nenapraviteľnému následku by nebolo došlo“ (pozri strana 16 druhý odsek uznesenia č. k. 11C/394/2014-545 zo dňa 29.6.2015). Odvolací súd ešte poukazuje na to, že podľa obsahu znaleckého posudku č. 13/2009 mal znalec k dispozícii aj videozáznam z priemyselnej kamery, na ktorý žalobcovia poukázali vo svojom odvolaní. A tvrdenie žalobcov, že ak by pani C. zaregistrovala, že vozidlo ide po vozovke neprimeranou rýchlosťou, na vozovku by nevstúpila, považuje odvolací súd za účelové a hypotetické, keď nemá žiadnu oporu vo vykonanom dokazovaní, teda ani vplyv na správny záver okresného súdu. 56. S námietku žalobcov, že zníženie výšky nemajetkovej ujmy z titulu usmrtenia mal. R. z dôvodu spoluzavinenia nehody pani C. nie je dôvodné s poukazom na identické argumenty, ktoré žalobcovia použili už vo vzťahu posúdenia miery spoluzavinenia p. C. sa odvolací súd nestotožnil, keď vo vzťahu k správnemu určeniu miery spoluzavinenia p. C. poukazuje na svoj záver v odseku 54 ako aj na odsek 29 napadnutého rozsudku, v ktorom okresný súd správne uzavrel, že maloletá, ktorá bola zverená starej matke, ktorá mala ňu dohliadať, vzhľadom na svoj vek (5 rokov) nemohla posúdiť následky svojho konania a za jej nesprávne konanie bola plne zodpovedná stará matka, ktorá nehodu spoluzavinila (50 %), preto okresný súd vo vzťahu k maloletej správne priznal náhradu s prihliadnutím na spoluzavinenie starej matky. Správne aj uzavrel, že žalobcovia si svoj nárok mohli uplatniť aj voči starej matke, ak by nebola pri nehode zomrela. 57. Odvolací súd má za to, že nečakaným šokujúcim úmrtím najbližších príbuzných (p. C. a maloletá R.) žalobcov 1/, 3/, u žalobcu 2/ najbližšej príbuznej (maloletá dcéra R.) došlo k závažnému zásahu do ich osobnostných práv (práva na súkromie a rodinný život), pričom následok tohto zásahu je nereparovateľný. Súčasťou súkromného života je nepochybne aj rodinný život, zahŕňajúci vzťahy medzi blízkymi príbuznými, a preto rešpektovanie súkromného, teda i rodinného života musí zahŕňať právo na vytváranie a rozvíjanie vzťahov s ďalšími ľudskými bytosťami, aby bolo možné okrem iného tiež rozvíjať a napĺňať vlastnú osobnosť. Zavinená smrť blízkej osoby, preto môže vzhľadom k vzájomným úzkym a pevným sociálnych, morálnym a citovým väzbám predstavovať natoľko závažnú nemateriálnu ujmu pre rozvíjanie a napĺňanie osobnosti pozostalého, že môže byť kvalifikovaná ako ujma znižujúca jeho dôstojnosť či vážnosť v spoločnosti (nález Ústavného súdu Českej republiky sp. zn. PL. ÚS 16/04 zo 4. mája 2005). Z tohto pohľadu ustanovenia Občianskeho zákonníka upravujú podmienky pre uplatnenie finančnej satisfakcie za ujmu spočívajúcu v zásahu do osobnostných práv v dôsledku smrti blízkej osoby. Strata blízkej osoby je pre väčšinu ľudí tou najväčšou stratou, s ktorou sa môžu vo svojom živote stretnúť (obdobne nález Ústavného súdu Českej republiky sp. zn. I. ÚS 2844/14 z 22. decembra 2015). Preto šokujúca smrť matky/starej matky a dcéry/sestry žalobcov predstavuje udalosť mimoriadnu s nenapraviteľným následkom, v prípade ktorej je morálna satisfakcia z hľadiska zadosťučinenia nepostačujúca, a preto súd prvej inštancie postupoval správne ak aplikoval § 13 ods. 3 Občianskeho zákonníka a vychádzal z kritérií pre určenie výšky nemajetkovej ujmy a to závažnosť vzniknutej ujmy, ako i okolnosti, za ktorých k porušeniu práva došlo s poukazom na konanie žalovaného 1/, ktorý dopravnú nehodu zavinil ale aj na spoluzavinenie (poškodenej p. C.) v rozsahu 50 % s poukazom na odsek 32 napadnutého rozsudku. V súvislosti s kritériom závažnosti nemateriálnej ujmy u každého zo žalobcov odvolací súd poukazuje na skutkové zistenia a správne závery súdu prvej inštancie uvedené v odôvodnení na strane 8 a 9 napadnutého rozsudku. Odvolací súd ešte dopĺňa, že táto intenzita bola daná už tým, že vo vzťahu žalobkyne 1/ k p. C. táto bola jediným žijúcim rodičom a aj jedinou starou matkou žalobcu 3/, vo vzťahu k maloletej R. táto bola vytúženým dieťaťom žalobkyne 1/ a žalobcu 2/ a taktiež dvojčaťom žalobcu 3/. Psychická bolesť, ktorá v prípade straty veľmi blízkeho človeka je často vnímaná ako neznesiteľná fyzická obmedzujúca aktivity pozostalého, často vyžadujúca odbornú pomoc (v dôsledku duševných problémov), tak ako to mu bolo aj v prípade žalobkyne 1/ a žalobcu 3/ (počas 6 mesiacov). Aj podľa odvolacieho súdu sú žalobcovia 1/ a 3/ zasiahnutí stratou p. C. a maloletej R. a žalobca 2/ stratou maloletej R. ako osôb, ktorých nezastupiteľným poslaním je práve upevňovanie a pozitívne rozvíjanie citových vzťahov, rodinnej spolupatričnosti, odovzdávanie materskej, súrodeneckej a lásky potomka, na ktorých je človek existenčne závislý. Ich absencia sa negatívne prejaví nielen vo sfére osobnostného prežívania, ale významným spôsobom ovplyvní celý budúci život človeka. Strata takéhoto člena/členov rodiny predstavuje nenávratnú deštrukciu medziľudských väzieb, vytvárajúcich základ rodinného života. Následkom toho je zmena plne fungujúcej rodiny, navždy strádajúcu v jednotlivých oblastiach rodinného života, ovplyvňujúcu tiež sebarealizáciu pozostalých členov rodiny. Vo vzťahu k žalobcom 1/ a 2/ nemožno prehliadať ani charakter hodnôt, do ktorých bolo zasiahnuté a ich ochranu garantovanú Ústavou Slovenskej republiky (podľa článku 41 ods. 4 rodičovstvo a rodina sú pod ochranou zákona). Podľa článku 3 základných zásad zákona č. 36/2005 Z. z. o rodine a o zmene a doplnení niektorých zákonov rodičovstvo je spoločnosťou mimoriadne uznávaným poslaním ženy a muža. 58. Vychádzajúc z ustanovenia § 13 ods. 3 <. Občianskeho zákonníka pre určenie výšky náhrady nemajetkovej ujmy v peniazoch, súdom neustanovuje zákon žiadne medze. Pre určenie tejto výšky náhrady nemajetkovej ujmy však § 13 ods. 3 <. Občianskeho zákonníka zakotvuje taxatívne dve kritéria: závažnosť vzniknutej nemajetkovej ujmy a ďalej veľmi široko chápané okolnosti, za ktorých k neoprávnenému zásahu do osobnosti fyzickej osoby došlo. Súd musí pritom však vychádzať vždy z čo najúplnejšieho skutkového stavu a opierať sa o preskúmateľné konkrétne hľadiská. Maximálna čiastka peňažného zadosťučinenia, ktorú môže súd priznať, je ohraničená výškou žalobcom požadovaného peňažného zadosťučinenia, ktorá musí byť zrejmá zo žaloby. Závažnosť ujmy sa posudzuje najmä z hľadiska „odčiniteľnosti“ takéhoto zásahu, keď je jednoznačné, že smrťou blízkej osoby dôjde k neodčiniteľnej ujme a deštrukcii rodinných a vôbec interpersonálnych vzťahov, keď takýto zásah je svojou povahou trvalý a neodstrániteľný. Základom úvahy súdu o výške nemajetkovej ujmy je zistenie takých skutočností, ktoré súdu umožnia založiť úvahu na určitom kvantitatívnom posúdení základných súvislostí posudzovaného prípadu. Súd je povinný vychádzať z úplne zisteného skutkového stavu a opierať sa o úplné a preskúmateľné hľadiská, ktorými sú predovšetkým zistená závažnosť majetkovej ujmy a zistené okolnosti, za ktorých k neoprávnenému zásahu do osobnosti fyzickej osoby došlo. 59. K výške peňažnej náhrady, ktorú žalobcovia namietali odvolací súd uvádza, že táto je predmetom voľnej úvahy súdu, keďže zákon nestanovuje ani rámcové čiastky pre odškodnenie nemajetkovej ujmy. Preto súd musí prihliadnuť okrem závažnosti vzniknutej ujmy a okolností, za ktorých k porušeniu práva došlo, tak ako je vyššie uvedené, k naplneniu požiadavky účinného primeraného zadosťučinenia za vzniknutú nemajetkovú ujmu, ale i k požiadavke nezneužívania tohto právneho prostriedku na neprípustné obohacovanie. Vodiacimi parametrami proporcionálne spravodlivého zadosťučinenia je atribút primeranosti, ktorý je rozhodujúcim kritériom priznávania odškodnenia, aby bol dosiahnutý účel kompenzácie, inak napriek poskytnutému odškodneniu by sa poškodení mohli naďalej kvalifikovať ako obete porušenia Dohovoru o ľudských právach. Na druhej strane pri zachovaní proporcionality, výška peňažnej satisfakcie nesmie byť prostriedkom bezdôvodného obohatenia a pôsobiť na škodcu likvidačne. Rozhodujúcim je preto zvažovanie individuálnych okolností prípadu. Výška náhrady nemajetkovej ujmy musí tiež odrážať všeobecne zdieľané predstavy o spravodlivosti. Judikatúra súdov v oblasti ochrany osobnosti sa zhoduje na primárnom význame vyrovnávacieho charakteru náhrady nemajetkovej ujmy, resp. zmiernení nepriaznivého následku neoprávneného zásahu (keďže nemajetková ujma vzniknutá porušením osobnostných práv sa vo všeobecnom slova zmysle ani nedá odškodniť a rozsah vzniknutej nemajetkovej ujmy nemožno exaktne kvantifikovať a vyčísliť). V náleze Ústavného súdu Českej republiky sp. zn. 1568/09 bol konštatovaný zásah do práva na ochranu osobnosti civilným deliktom a primerané zadosťučinenie označené za jednu z civilnoprávnych sankcií, ktorá má odrádzať rušiteľa chránených osobnostných statkov a jeho možných nasledovníkov protiprávneho konania a byť tak nástrojom prevencie (nález Ústavného súdu Českej republiky sp. zn. I. ÚS 2844/14 z 22. decembra 2015). Kritériu primeranosti priznávanej peňažnej satisfakcie priamo úmerne zodpovedá aplikácia tzv. „statusu obete" podľa čl. 34 Dohovoru o ľudských právach, ktorú objasnil Európsky súd pre ľudské práva v prípade Scordino proti Taliansku v rozhodnutí zo 6. marca 2007 sťažnosť č. 43662/98, ako i v prípade Stanková v. Slovenská republika v rozhodnutí z 9. októbra 2007 č. sťažnosti 7205/02. Európsky súd pre ľudské práva uviedol, že pokiaľ má náprava kompenzačný charakter, jej výška nemusí byť rovnaká, akú by priznal v porovnateľných prípadoch súd, nesmie však byť zjavne neprimeraná okolnostiam prípadu, pričom pri posudzovaní tejto primeranosti je potrebné zohľadňovať aj životnú úroveň v danej krajine, a tiež to, či priznaná suma nevybočuje z právnej tradície v danej krajine, aj to, ako rýchlo sa jej sťažovateľ domohol (JUDr. Andrea Erdősová, PhD.: Krátke pojednanie o škodách, ujmách a ich náhradách vo svetle judikatúry súdov vnútroštátnych, českých, Súdneho dvora Európskej únie i Európskeho súdu pre ľudské práva).V tejto súvislosti odvolací súd poukazuje opäť na rozhodnutie Ústavného súdu Českej republiky sp. zn. I. ÚS 2844/14, ktorý konštatoval, že „pri stanovení výšky čiastky relutárnej náhrady je nutné použiť princíp proporcionality tiež spôsobom, že všeobecné súdy porovnajú čiastky tejto náhrady prisúdené v iných prípadoch“, čo realizoval už súd prvej inštancie odkazom na rozhodnutia citované v odseku 42 napadnutého rozsudku. 60. Vzhľadom na uvedenú požiadavku kazuistiky odvolací súd príkladmo tiež uvádza, že rozsudkom Okresného súdu Liptovský Mikuláš sp. zn. 7C/276/2011-96 z 31.5.2012 v spojení s rozsudkom Krajského súdu v Žiline sp. zn. 5Co/315/2012-125 z 26.11.2012, súd žalobe v plnom rozsahu vyhovel a priznal náhradu nemajetkovej ujmy každému žalobcovi 10 000 Eur, v dôsledku úmrtia ich matky pri dopravnej nehode (nedbanlivostný trestný čin), už citovaným nálezom Ústavného súdu Českej republiky sp. zn. I. ÚS 2844/14 z 22.12.2015 bol zrušený rozsudok Najvyššieho súdu Českej republiky z 18.5.2014 č. k. 30Cdo 2535/2013-529, ako i rozsudok Vrchného súdu v Olomouci zo 14.12.2012 č. k. 1Co/157/2012-412, predmetom ktorých bol neoprávnený zásah do práva na súkromie sťažovateliek smrťou syna a brata, spôsobenou v súvislosti s postupom lekárov nemocnice non lege artis, priznané čiastky náhrady nemajetkovej ujmy boli vo výške 1.700.000,- Kč a 1.000.000,- Kč „(s konštatovaním o. i., že pre sťažovateľky je ťažko pochopiteľné, že v niektorých prípadoch, z ich hľadiska menej závažných, dosahujú čiastky peňažnej satisfakcie porovnateľnú úroveň s náhradami za nemajetkovú ujmu spôsobenú úmrtím blízkeho, pričom takúto nemajetkovú ujmu pociťujú pozostalí veľmi a o to viac naliehavou sa javí potreba, aby výška náhrady bola z pohľadu sťažovateliek spravodlivo stanovená)“, rozsudkom Okresného súdu Nitra sp. zn. 14C/287/2013 v spojení s rozsudkom Krajského súdu v Nitre sp. zn. 9Co/367/2016 zo dňa 11.5.2016 bola žalobkyni 1/ priznaná titulom nemajetkovej ujmy suma 10.000,- Eur v súvislosti so smrťou jej otca pri dopravnej nehode a žalobcovi 2/ ako maloletému vnukovi priznaná suma 3.000,- Eur, rozsudkom Okresného súdu Trnava sp. zn. 16C/627/2015 v spojení s opravným uznesením sp. zn. 16C/327/2015 zo dňa 10.6.2016 a v spojení s rozsudkom Krajského súdu v Trnave sp. zn. 25Co/214/2016 bola žalobcom 2/, 3/, 4/ ako dospelým synom priznaná nemajetková ujma v sumách 9.000,- Eur, 5.000,- Eur, 4.000,- Eur v súvislosti so smrťou ich otca pri dopravnej nehode, rozsudkom Okresného súdu Trnava č. k. 8C/21/2014 zo dňa 24.11.2015 v spojení s dopĺňacím rozsudkom sp. zn. 8C/21/2014-196 zo dňa 11.1.2016 v spojení s rozsudkom Krajského súdu v Trnave sp. zn. 23Co/337/2016 zo dňa 28.11.2016 bola žalobcovi 2/ a 3/ každému (dospelému) priznaná suma 7.500,- Eur ako nemajetková ujma v súvislosti so smrťou ich otca pri dopravnej nehode. 61. Zároveň z hľadiska komparácie s právnou úpravou v Českej republike javí sa vhodné poukázať na systematickú činnosť Najvyššieho súdu Českej republiky, ktorý monitoruje činnosť českých súdov na trestnom úseku pri rozhodovaní v adhéznych konaniach o nárokoch na náhradu nemajetkovej ujmy, spôsobenej trestnou činnosťou, z ktorej plynie základné rozpätie pri stanovení výšky náhrady tzv. „odškodnenia za smrť", a to s poukazom aj na rozsudok NS ČR sp. zn. 4Tdo/1402/2015 zo dňa 12.4.2016, z ktorého odôvodnenia vyplýva, „dovolaciemu súdu sa javí ako ospravedlniteľné, aby sa stanovenie výšky náhrady odvíjalo v základnom rozpätí medzi 240.000,- Kč až 500.000,- Kč, a to pre skupinu citovo najbližšie spriaznených osôb, ako sú rodičia, deti a manželia. Je nutné zdôrazniť, že takto stanovený rozsah kompenzácie zodpovedá typovým (neutrálnym prípadom), teda takým, kde nie sú pre konkrétnu situáciu sprísňujúci či naopak zmierňujúce kritériá“, ďalej odvolací súd poukazuje na to, že v odôvodnení tohto rozsudku je aj konštatovanie, že „tiež iné európske právne úpravy sa v obdobných prípadoch prevažne pohybujú pri stanovení výšky nemajetkovej ujmy za usmrtenie blízkej osoby v rozpätí od 200.000,- Kč do 500.000,- Kč (20.000.- Eur Belgicko, Rakúsko, Slovinsko, Švajčiarsko). Niektoré štáty (Fínsko, Švédsko, Maďarsko) dokonca kompenzujú nemajetkovú ujmu v ešte nižšom rozpätí od 100.000,- Kč do 200.000,- Kč, prípadne u nich zákonná úprava takejto nemajetkovej ujmy úprave absentuje, resp. náhradu nemajetkovej ujmy sekundárnych obetí vôbec neumožňuje (Nemecko, Holandsko)“. Významné pre danú vec je podľa odvolacieho súdu je aj konštatovanie v zmysle už citovaného rozsudku, že „pri konštrukcii výslednej čiastky sa možno pridržiavať kritérií, ktoré obsahuje už uvedené rozhodnutie Ústavného súdu ČR I. ÚS 2844/14 zo dňa 22.12.2015 v bodoch 53 a 54“. Na ozrejmenie uvedeného odvolací súd poukazuje na znenie bodu 53 citovaného rozhodnutia ÚS ČR a to poukazom na okolnosti, ktoré je treba skúmať na strane poškodeného „a) intenzita vzťahu žalobcu so zomrelým, b) vek zomrelého a pozostalých, c) otázka hmotnej závislosti pozostalého na usmrtenej osobe, d) prípadné poskytnutie inej satisfakcie“, v bode 54 na okolnosti, ktoré treba skúmať na strane zodpovednej osoby (pôvodca zásahu) „a) postoj žalovaného (ľútosť, náhrada škody, ospravedlnenie a pod.), b) dopad udalosti do duševnej sféry pôvodcu - fyzickej osoby, c) jeho majetkové pomery, d) miera zavinenia, ev. miera spoluzavinenia usmrtenej osoby“. Podľa názoru odvolacieho súdu sa uvedeným súd prvej inštancie plne riadil a vo vzťahu k výške uplatňovaných nárokov zistil v dostatočnom rozsahu skutočnosti rozhodné pre meritórne posúdenie veci aj prihliadal na zákonom stanovené kritériá priznávania náhrady nemajetkovej ujmy v peniazoch. 62. Z hľadiska závažnosti vzniknutej ujmy má odvolací súd za to, že okresný súd správne konštatoval, že náhle a neočakávané úmrtie dvoch členov rodiny zasiahlo žalobcov takým spôsobom, že následky sú neodvrátiteľné a trvalé, keď rodina bola citovo previazaná a súdržná. Správne tiež uzavrel, že najsilnejšie sa po nehode dôsledky prejavili na žalobkyni 1/, ktorá naraz stratila dve blízke osoby, ku ktorým mala najbližší vzťah, dcéru vo veku 5 rokov a zároveň aj matku, ktorá bola jej jediným žijúcim rodičom (od detstva), pričom však nežili v spoločnej domácnosti, avšak správne posudzoval vzniknutú ujmu žalobkyne 1/ vo vzťahu k matke a dcére oddelene. Okresný súd vychádzajúc z vykonaného dokazovania určil žalobkyni 1/ vo vzťahu k matke a k dcére náhradu v rovnakej výške 8.000,- Eur, ktorú aj odvolací súd považuje za primeranú a nestotožnil sa s námietkou žalobkyne 1/, že priznaná suma je neprimerane nízka. Podľa odvolacieho súdu okresným súdom priznaná suma zohľadňuje skutočnosť, že žalobkyňa 1/ sa s následkami dopravnej nehody vyrovnávala najťažšie (spomedzi žalobcov), musela užívať lieky, potrebovala pomoc pri starostlivosti o deti, vrátane dvojičiek, ktoré sa narodili 14 mesiacov po nehode. Postup na základe, ktorého určená suma 8.000,- Eur bola znížená o 50 % z dôvodu spoluzavinenia p. C. aj vo vzťahu k matke aj k dcére bol odôvodnený s poukazom na odseky 55 a 56, keď priznaná suma 4.000,- Eur uvedené aj zohľadňuje. Odvolací súd ešte poukazuje na to, že rodinné a súkromné vzťahy rodiča k dieťaťu sú omnoho silnejšie než smerom naopak, čo okresný súd zohľadnil vo vzťahu v náhrade nemajetkovej ujmy vo vzťahu k maloletej dcére, avšak vzhľadom na preukázaný intenzívne a veľmi blízky vzťah žalobkyne 1/ s nebohou p. C., bolo dôvodným priznať aj vo vzťahu k nej náhradu vo výške 8.000,- Eur. 63. Žalobca 2/ namietal, že sa nestotožnil s nepriznaním mu žiadnej náhrady vo vzťahu k svokre (p. C.), keď táto bola súčasťou jeho blízkej rodiny a jej stratu pociťoval o to silnejšie, keď videl ako sa s následkami smrti vyrovnáva žalobkyňa 1/ (jeho manželka). V tejto súvislosti odvolací súd uvádza, že žalobca 2/ a p. C. boli v porovnateľnom veku, avšak neboli pokrvní príbuzní, ani nezdieľali spoločnú domácnosť, stretávali sa raz za 4 až 5 týždňov na pár dní, pričom vykonaným dokazovaním nebolo preukázané, že by žalobca 2/ ovládal slovenský jazyk, resp. p. C. ovládala nemecký jazyk v takej miere, ktorá by im umožňovala vzájomnú komunikáciu umožňujúcu vytvoriť medzi sebou tak intenzívne väzby, ktoré by odôvodňovali stratu na strane žalobcu 2/ porovnateľnú so stratou ostatných žalobcov. Uvedené nemôže zmeniť ani to, že žalobca 2/ ako manžel žalobkyne 1/ bol svedkom toho ako sa s následkami nehody vyrovnávala jeho manželka, keď táto si svoju ujmu uplatnila samostatných nárokom. Odvolací sa stotožnil so záverom okresného súdu, že žalobcovi 2/ z titulu úmrtia svokry ako satisfakčný prostriedok je postačujúci rozsudok vydaný v trestnom konaní. Námietku žalobcu 2/, že voči nemu je priznaná náhrada z titulu mal. R. neprimeranou sa odvolací súd nestotožnil, keď priznanú sumu okresným súdom považoval za primeranú okolnostiam danej veci, pričom ani žalobca 2/ dôvody neprimeranosti bližšie neuviedol. A v tejto súvislosti odvolací súd poukazuje na to, že priznaná suma 8.000,- Eur bola znížená na sumu 4.000,- Eur z dôvodu spoluzavinenia starej matky na nehode. 64. Vo vzťahu k maloletému žalobcovi 3/ je namieste súhlasiť s názorom súdu prvej inštancie, s dôsledkami nehody bol schopný vyrovnať sa relatívne najlepšie z celej rodiny, hoci pri dopravnej nehode prišiel o jediného súrodenca a jedinú starú matku. V tejto súvislosti odvolací súd uvádza, že vnímanie straty blízkeho človeka u maloletého dieťaťa vo veku 5 rokov nie je totožné s vnímaním straty blízkeho človeka u dospelej osoby, a to už i s ohľadom na čas prežitý s touto blízkou osobou, keď aj vnímanie straty blízkeho človeka u tak maloletého dieťaťa úplne je v inej miere a ponímaní ako napr. u žalobcov 1/ a 2/. I napriek tomuto konštatovaniu však treba uviesť, že stratou starej matky ako aj sestry maloletý žalobca rovnako utrpel nenapraviteľnú ujmu, a v tak útlom veku stratil akúkoľvek možnosť ďalšieho budovania vzťahu stará matky - vnuk, ako aj brat - sestra (dvojča). I z tohto pohľadu potom túto stratu, ktorú utrpel maloletý žalobca 3/ treba považovať za nenapraviteľnú a tak intenzívnu, že je namieste i jej finančné odškodnenie, pričom v prípade žalobcu 3/ okresný súd správne považoval za primerané toto odškodnenie vo vzťahu k starej matke 6.000,- Eur a vo vzťahu k sestre R. 8.000,- Eur, ktoré však znížil o 50 % z dôvodu spoluzavinenia starej matky na dopravnej nehode. 65. Vo vzťahu k maloletej dcére odvolací súd ešte dopĺňa, že nemožno poprieť, že usmrtením dcéry žalobcov 1/ a 2/ došlo k enormnému negatívnemu zásahu do ich rodinného života a citovej sféry. Pre rodiča niet väčšej ujmy ako náhla, tragická, nezvratná strata milovaného dieťaťa, keď žalobcom nebolo umožnené vidieť dcéru dospievať, tešiť sa z jej úspechov, zdieľať s ňou chvíle radosti aj starostí, ktoré so sebou život prináša. Pričom tak už odvolací súd konštatoval, súd prvej inštancie pri rozhodovaní o výške náhrady náležite zohľadnil závažnosť vzniknutej ujmy, ako aj okolnosti, za ktorých došlo k zásahu do osobnostných práv žalobcov, s poukazom na odsek 32 napadnutého rozsudku. 66. Podľa názoru odvolacieho súdu závažnosť vzniknutej ujmy u žalobcov v danom prípade, ako i okolností, za ktorých k porušeniu práv došlo, preto plne opodstatňovali súdom prvej inštancie žalobcom priznanú výšku náhrady nemajetkovej ujmy každému zo žalobcov podľa napadnutého rozsudku, došlo tak k naplneniu požiadavky primeranosti a proporcionálnej náhrady strádania žalobcov (reštitučnej podstaty relutárnej náhrady a jej vyrovnávacieho charakteru). Odvolací súd konštatuje, že priznaná výška náhrady nemajetkovej ujmy predstavuje základné štandardné kompenzovanie zmiernenia ujmy žalobcov v prípade, kedy navrátenie do pôvodného stavu neprichádza do úvahy. Náhrada nemajetkovej ujmy žalobcom, v zmysle zásad slušnosti a naplnenia požiadavky morálnej správnosti, ktorá je predovšetkým požiadavkou spravodlivosti, je spôsobilá naplniť reštitučnú podstatu kompenzácie. 67. I podľa už konštantnej judikatúry tak národných, ako aj nadnárodných súdov súd nemusí dať odpoveď na všetky otázky nastolené účastníkmi konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania. Odôvodnenie rozhodnutia tak nemusí dať odpoveď na každú jednu poznámku, či pripomienku účastníka konania, ktorý ju nastolil. Je však nevyhnutné, aby bolo reagované na podstatné a relevantné argumenty účastníkov konania (porovnaj napríklad rozhodnutia ÚS SR II.ÚS 251/04, III.ÚS 209/04, II.ÚS 200/09 a podobne). Na ďalšiu argumentáciu odvolateľov, už nespôsobilú ovplyvniť posúdenie rozsudku súdu prvého stupňa v napadnutej časti, odvolací súd nepovažoval za potrebné reagovať špecifickou odpoveďou. 68. S poukazom na uvedené, pokiaľ súd prvej inštancie rozsudkom v napadnutej vyhovujúcej časti (I. výrok) uložil žalovaným 1/ a 2/ povinnosť zaplatiť žalobkyni 1/ sumu 8.000,- Eur, žalobcovi 2/ sumu 4.000,- Eur a žalobcovi 3/ sumu 7.000,- Eur, pričom plnením jedného z nich zaniká v rozsahu plnenia povinnosť druhého žalovaného a v napadnutej zamietajúcej časti (II. výrok) žalobu žalobcov 1/ až 3/ o zaplatenie spoločne a nerozdielne zo strany žalovaných 1/ a 2/ žalobkyni sumu 58.388,- Eur spolu s úrokom z omeškania 9 % ročne zo sumy 58.388,- Eur od 4.4.2011 do zaplatenia, s úrokom z omeškania 9 % ročne zo sumy 8.000,- Eur od 4.4.2011 do zaplatenie, žalobcovi 2/ sumu 62.388,- Eur spolu s úrokom z omeškania 9 % ročne zo sumy 62.388,- Eur od 4.4.2011 do zaplatenia, s úrokom z omeškania 9 % ročne zo sumy 4.000,- Eur od 4.4.2011 do zaplatenie, žalobcovi 3/ sumu 59.388,- Eur spolu s úrokom z omeškania 9 % ročne zo sumy 59.388,- Eur od 4.4.2011 do zaplatenia, s úrokom z omeškania 9 % ročne zo sumy 7.000,- Eur od 4.4.2011 do zaplatenia) zamietol, VII. výrokom uložil žalovanému 2/ zaplatiť súdny poplatok za podaný návrh vo výške 390,50 Eur, rozhodol vecne správne, preto odvolací súd po vysporiadaní sa s relevantnými odvolacou argumentáciou odvolateľov, s použitím § 387 ods. 1 a 2 CSP napadnutý rozsudok v uvedených výrokoch, potvrdil. 69. Podľa § 255 ods. 1 CSP súd prizná náhradu trov konania podľa pomeru jej úspechu vo veci. 70. Civilný sporový poriadok nemá ustanovenie obdobné ustanoveniu § 142 ods. 3 OSP, ktorá sa uplatňovalo ako lex specialis vo vzťahu k § 142 ods. 2 OSP. Na rozdiel od predchádzajúcej právnej úpravy nová právna úprava už neobsahuje tri špeciálne skutkové podstaty (§ 142 ods. 1,2 a 3 OSP), ale len dve (§ 255 ods. 1, 2 CSP). Na prvom mieste je zásada úspechu a v prípadoch, keď mala strana sporu vo veci úspech len čiastočný, platí pravidlo obsiahnuté v § 255 ods. 2 CSP (pomer úspechu). Zásadu úspechu vo veci treba uplatniť aj na konania, v ktorých výška plnenia závisí od úvahy súdu (sudcovské právo) alebo od znaleckého posudku. V týchto prípadoch nepôjde o procesne neúspešného žalobcu, ak mu bola priznaná aspoň časť žalobou uplatneného nároku. Nemožno ho zaťažiť procesnou zodpovednosťou za predvídanie výsledku na základe úvahy súdu (znaleckej činnosti). 71. V časti rozhodovania o náhrade trov konania III. výrok, IV. výrok, V. výrok sa odvolací súd stotožnil s argumentom žalobcov, že pri rozhodovaní o trovách konania treba vziať zreteľ na skutočnosť, že úspech žalobcu v konaní je závislý iba od úvahy súdu ako aj, že v konaní v ktorom okresný súd rozhodol, že žalobcovi bola spôsobená zásahom do práv uvedených v § 11 Občianskeho zákonníka a prizná náhradu nemajetkovej ujmy odhliadnuc od výšky, ktorú požadoval v žalobcom petite, je úspech žalobcu v konaní 100 %, avšak iba z prisúdenej sumy (nie zo sumy žalovanej). V danej veci žalobkyňu 1/, žalobcu 2/, žalobcu 3/ je nutné považovať za plne procesne úspešných podľa § 255 ods. 1 CSP, keďže mali plný úspech čo do základu uplatneného nároku a súčasne výška plnenia, vyplývajúca z ich procesného úspechu závisela výlučne od úvahy súdu. 72. V uvedenom smere, po vyčerpaní relevantných odvolacích dôvodov žalobcov vo vzťahu k náhrade trov konania (III., VI., V. výrok), odvolací súd rozsudok súdu prvej inštancie v napadnutom rozsahu s použitím § 388 CSP, zmenil tak, že III. výrokom napadnutého rozsudku žalobkyni 1/ priznáva voči žalovaným 1/ a 2/ nárok na náhradu trov konania v plnom rozsahu z prisúdenej sumy 8.000,- Eur., IV. výrokom napadnutého rozsudku žalobcovi 2/ priznáva voči žalovaným 1/ a 2/ nárok na náhradu trov konania v plnom rozsahu z prisúdenej sumy 4.000,- Eur., V. výrokom napadnutého rozsudku žalobcovi 3/ priznáva voči žalovaným 1/ a 2/ nárok na náhradu trov konania v plnom rozsahu z prisúdenej sumy 7.000,- Eur. 73. Žalovaný 2/ napadol VII. výrok rozsudku súdu prvej inštancie, ktorým mu bola uložená súdom prvej inštancie povinnosť zaplatiť súdny poplatok za návrh vo výške 390,50 Eur (164,50 Eur + 82,- Eur + 144,- Eur) podľa § 2 ods. 2 veta práv zákona č. 71/1992 Zb. o súdnych poplatkoch, pričom tento napadnutý výrok navrhol zrušiť, avšak už neuviedol osobitnú odvolaciu argumentáciu, čím znemožnil odvolaciemu súdu posúdiť jeho požiadavku na zrušenie napadnutého výroku. Odvolací súd poukazuje na to, že súd prvej inštancie vychádzal na danú vec vzťahujúcich sa zákonných ustanovení a zohľadnil aj skutočnosť, že žalobcovia sú podľa § 4 ods. 2 písm. j) zákona o súdnych poplatkoch oslobodení od platenia súdnych poplatkov a tiež aj žalovaný 1/, ktorému bolo priznané oslobodenie od súdnych poplatkov uznesením č. k. 21C/15/2011-566 zo dňa 5.11.2015. Odvolací súd preto postupom podľa § 387 CSP napadnutý VII. výrok ako vecne správny potvrdil. 74. O nároku na náhradu trov odvolacieho konania medzi žalobcami 1/, 2/, 3/ a žalovaným 2/ odvolací súd rozhodol podľa § 255 v spojení s § 262 ods. 1 a § 396 CSP, vychádzajúc z pomeru úspechu strán v odvolacom konaní. V odvolacom konaní dosiahli žalobcovia 1/ až 3/ iba čiastočný úspech, keď vo zamietajúcej časti (II. výrok) neboli úspešní, žalovaný 2/ nebol úspešný vo vyhovujúcej časti (I. výrok) a v časti o povinnosti zaplatiť súdny poplatok (VII. výrok), teda žiadna zo strán (odvolateľov) nedosiahla to čoho sa odvolaním domáhala, preto žiadnej zo strán nebol priznaný nárok na náhradu trov odvolacieho konania. 75. Senát odvolacieho súdu toto rozhodnutie prijal pomerom hlasov 3:0. Poučenie: Tento rozsudok nemožno napadnúť odvolaním. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je podľa § 421 CSP prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 CSP). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 CSP). Prokurátor môže podať dovolanie, ak sa konanie začalo jeho žalobou alebo ak do konania vstúpil (§ 426 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1). Povinnosť podľa ods. 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 CSP). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 CSP). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 CSP). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 CSP). Dovolací dôvod nemožno vymedziť tak, že dovolateľ poukáže na svoje podania pred súdom prevej inštancie alebo pred odvolacím súdom (§ 433 CSP). Dovolacie dôvody možno meniť a dopĺňať len do uplynutia lehoty na podanie dovolania (§ 434 CSP). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2018:2111207482.2 (dáta aktuálne k 11. 11. 2026). Záväzné je znenie zverejnené súdom.




